Hospital swasta mula beri suntikan vaksin COVID-19 hari ini

KUALA LUMPUR 7 Jun – Beberapa hospital swasta di dalam negara ini sudah mula memberikan suntikan vaksin COVID-19 kepada orang awam selepas kerajaan bersetuju hospital swasta digunakan sebagai pusat vaksinasi dalam fasa kedua dan ketiga Program Imunisasi COVID-19 Kebangsaan.

Di PULAU PINANG, tiga hospital swasta memulakan operasi pemvaksinan mereka hari ini, iaitu Hospital Pantai Pulau Pinang, Hospital Lam Wah Ee (HLWE) dan KPJ Pulau Pinang dengan sasaran untuk memberikan suntikan vaksin kepada 500 penduduk negeri itu sehari.

Ketua Pegawai Eksekutif ProtectHealth Corporation Sdn Bhd Dr Anas Alam Faizli berkata lebih banyak lagi hospital dan doktor swasta yang berdaftar di bawah program Pusat Pemberian Vaksin (PPV) akan beroperasi dalam masa akan datang.

“Kami percaya jika semua doktor dan hospital swasta di Pulau Pinang menyertai program vaksinasi PPV, kami boleh meningkatkan dan mencapai dos sasaran sehari yang ditetapkan Kerajaan Negeri Pulau Pinang,” katanya kepada Bernama ketika meninjau PPV di Hospital Pantai di sini hari ini.

Beliau berkata 12 hospital dan lebih 100 doktor swasta sudah berdaftar dengan ProtectHealth, pelaksana penyertaan pengamal perubatan swasta dalam program imunisasi kebangsaan.

Di NEGERI SEMBILAN, Hospital Pakar CMH dipilih sebagai sebuah PPV di Seremban untuk memudah cara dan memastikan lebih banyak rakyat Malaysia menerima vaksin dengan matlamat mencapai kelompok imuniti terhadap COVID-19.

Presidennya Datuk Lee Tian Hock dalam satu kenyataan hari ini berkata hospital itu akan memberikan suntikan 100 dos vaksin kepada mereka yang dalam senarai diberikan kerajaan pada masa ditetapkan di bawah bimbingan Kementerian Kesihatan Malaysia (KKM) dan ProtectHealth.

Beliau berkata Hospital Pakar CMH sebagai sebuah PPV yang diluluskan akan memastikan pemberian vaksin itu dilaksanakan berdasarkan kriteria kelayakan yang ditetapkan KKM menerusi aplikasi MySejahtera atau vaksincovid.gov.my.

“Penerima vaksin juga perlu mematuhi garis panduan dalam mendapatkan suntikan vaksin secara teratur dengan membawa bersama kad pengenalan, telefon pintar dan juga pen untuk mengisi borang,” katanya.

Sementara itu di PERAK, Pusat Perubatan Ar-Ridzuan di Bandaraya Ipoh mula beroperasi sebagai satu daripada PPV bagi membantu mempercepatkan urusan vaksinasi di Perak.

Pengurus Besar Kumpulan Perubatan Ar-Ridzuan Khairul Salleh Abdul Rani berkata, proses pemberian vaksin pada hari pertama melibatkan 50 orang penerima fasa kedua terdiri daripada warga emas dan pesakit kronik bermula 9 pagi tadi.

“Mereka menerima vaksin jenis Sinovac dan penerima yang diberikan suntikan vaksin di hospital ini memperoleh janji temu mengikut giliran menerusi aplikasi MySejahtera.

“Kami juga telah berikan suntikan vaksin kepada 67 pesakit yang menerima rawatan hemodialisis menerusi program khidmat masyarakat bersama KKM bermula 3 Mei lalu dan tiada kesan sampingan yang teruk dikesan pada mereka,” katanya pada sidang media di sini hari ini.

Beliau berkata pihaknya turut bersedia untuk membantu kerajaan negeri melaksanakan program khidmat masyarakat di kawasan-kawasan luar bandar termasuk perkampungan Orang Asli dalam usaha mencapai imunisasi kelompok.

Katanya, hospital itu mampu melakukan pemvaksinan ke atas 200 orang sehari dan meminta semua pihak supaya sentiasa menyemak janji temu pada aplikasi MySejahtera supaya tidak terlepas peluang mendapatkan vaksin.

Sementara itu Presiden dan Pengarah Urusan KPJ Healthcare Bhd (KPJ) Ahmad Shahizam Mohd Shariff dalam satu kenyataannya hari ini berkata mulai Isnin, KPJ akan melaksanakan suntikan 6,000 dos vaksin COVID-19 sehari sehingga hujung bulan ini.

Beliau berkata penyuntikan sejumlah 2,600 dos vaksin sehari akan dilakukan di pusat pemvaksinan mega, Pusat Konvensyen Kuala Lumpur sementara penyuntikan 3,400 dos lagi akan dilaksanakan di 20 hospital KPJ di seluruh negara.

“KPJ akan menyumbang kepada empat peratus daripada sasaran penyuntikan 150,000 dos vaksin di seluruh negara setiap hari, angka pemvaksinan terbesar dalam sehari oleh kumpulan penjagaan kesihatan swasta di Malaysia,” katanya.

Ahmad Shahizam berkata KPJ komited sepenuhnya untuk menyokong program pemvaksinan kerajaan dengan memperuntukkan lebih daripada 10 peratus tenaga kerjanya dan kepakaran klinikal di seluruh Malaysia bagi tujuan itu.


42 kes buli di sekolah di Perak sejak Januari hingga Julai

IPOH, 24 September – Sebanyak 42 kes buli direkodkan di sekolah di negeri ini sejak Januari hingga Julai tahun ini berbanding hanya dua kes sepanjang tahun lepas, kata Ketua Polis Perak Datuk Mohd Yusri Hassan Basri.

Mohd Yusri yang ditemui pemberita selepas Program #Katakan Tidak Kepada Buli di Sekolah Menengah Kebangsaan Anderson, di sini awal hari ini berkata data berkenaan diperoleh daripada Jabatan Pendidikan negeri.

“Perbezaan itu (dua kes pada tahun lepas kepada 42 kes pada Januari hingga Julai) berikutan penutupan sekolah-sekolah sewaktu fasa pandemik COVID-19,” katanya.

Beliau berkata program #Katakan Tidak Kepada Buli bertujuan membendung kejadian buli dalam kalangan pelajar di asrama selain meningkatkan kesedaran dan pemahaman pelajar sekiranya terlibat dalam kesalahan jenayah dan buli.

Mengenai perkembangan kes dua pekerja kuari tertimbus dalam runtuhan batu di tapak kuari di Keramat Pulai dekat sini pada 8 Mac lepas, Mohd Yusri berkata pihaknya telah menerima sampel DNA daripada waris Itam Lasoh, iaitu seorang daripada mangsa yang dipercayai tertimbus.

Beliau berkata pihaknya kini menunggu sampel DNA daripada waris seorang lagi mangsa, Kheow Loo Siew Soon, yang difahamkan waris itu berada di luar negara.

Dilapor pada Khamis lepas, operasi mencari dan menyelamat (SAR) bagi mengesan Itam, 43, dan Kheow, 49, dihentikan selepas penemuan pakaian dan cebisan tulang manusia termasuk jengkaut kedua di lokasi kejadian.

Kesemua objek dihantar ke Jabatan Forensik Hospital Raja Permaisuri Bainun di sini untuk bedah siasat dan ujian DNA bagi pengesahan identiti.


Banjir kilat landa ibu negara

Lembaga Lebuhraya Malaysia menerusi hantaran di Facebook memaklumkan banjir kilat itu menyebabkan beberapa laluan terjejas antaranya di Besraya Expressway melibatkan laluan dari pusat bandar ke Salak Selatan, dari Kuchai ke Salak Jaya dan dari Kampung Malaysia ke Kuchai.

Selain itu banjir kilat di Lebuhraya Kesas mengakibatkan empat lorong terhalang di Plaza Tol Awan Besar arah Barat serta hanya satu lorong boleh dilalui di KM48.3 arah Timur menuju ke persimpangan Sukom.

Banjir kilat juga mengakibatkan penutupan sementara laluan di Terowong SMART melibatkan laluan masuk terowong dari Taman Desa dan Cheras menghala ke pusat bandar serta susur keluar terowong dari pusat bandar menghala ke Cheras. – BERNAMA


M-WEZ ‘game changer’ untuk Melaka

KUALA LUMPUR 21 Jan – Melaka memerlukan sebuah koridor ekonomi sendiri yang bakal menjadi ‘game changer’ kepada landskap ekonomi negeri, kata Ketua Menteri Datuk Seri Utama Sulaiman Md Ali.

Beliau berkata, pembangunan di kawasan tambak laut seluas lebih 6,000 hektar itu bakal menjadi sebuah tapak perdagangan berkonsep baharu dengan penambahan elemen pembangunan lestari dan mampan untuk kemajuan negeri.

Katanya, dengan koridor ekonomi itu juga, ia dapat mengurangkan kebergantungan Melaka terhadap sektor pelancongan yang sebelum ini terkena tempias akibat pandemik COVID-19.

“Sebelum ini Melaka hanya dijadikan lokasi pelancongan hujung minggu iaitu pada Jumaat, Sabtu dan Ahad. Adakah kita hanya boleh bergantung dengan ini selama-lamanya.?

“Maka, sebab itulah kita wujudkan M-WEZ sebagai satu ‘game changer’ yang akan menjadikan Melaka bukan sekadar negeri pelancongan, bahkan menjadi sebuah pusat perniagaan yang akan dikunjungi setiap hari.

“Kita mahu Melaka menjadi seperti Singapura dan Pulau Pinang yang mana walaupun bentuk geografinya kecil, sama seperti Melaka, namun sumber ekonomi serta kemajuannya berkembang,” katanya.

Beliau berkata demikian dalam sidang media selepas menghadiri Konvensyen Hala Tuju Perancangan Pembangunan Negeri Melaka dan Sesi Roadshow Pasca Rancangan Malaysia Ke-12 (RMKe-12) Unit Perancang Ekonomi, Jabatan Perdana Menteri Bersama Kerajaan Melaka, di sebuah hotel, di sini, hari ini.

Hadir sama, Menteri Di Jabatan Perdana Menteri (Ekonomi), Datuk Seri Mustapa Mohamed, Setiausaha Kerajaan Negeri Datuk Zaidi Johari, semua Ahli Majlis Mesyuarat Kerajaan Negeri (MMKN) dan kenamaan lain.

“Di Melaka sahaja ada lebih 20 institusi pengajian tinggi awam dan swasta yang bakal melahirkan lebih ramai para graduan selepas ini.

“Sebab itulah pentingnya koridor ekonomi baharu ini dalam memastikan lebih banyak peluang pekerjaan dan pembangunan dapat diwujudkan untuk jangka masa panjang,” katanya.

Dalam pada itu, Sulaiman berkata, 2022 juga bakal menjadi tahun pelaksanaan bagi Pelan Strategik Melakaku Maju Jaya 2035 (PSMJ 2035) yang dilancarkan tahun lalu.


TMJ tawar Harimau Malaya guna Stadium Sultan Ibrahim

KUALA LUMPUR, 6 Jan – Pemilik kelab Johor Darul Ta’zim (JDT) Tunku Mahkota Johor Tunku Ismail Sultan Ibrahim menawarkan Stadium Sultan Ibrahim di Iskandar Puteri, Johor sebagai venue alternatif untuk kegunaan skuad Harimau Malaya sementara menunggu padang Stadium Nasional Bukit Jalil (SNBJ) siap diselenggara.

Tunku Ismail menzahirkan tawaran itu menerusi laman sosial rasminya di Facebook, sehari selepas meninjau sesi latihan skuad itu di padang Wisma Persatuan Bolasepak Malaysia (FAM), Kelana Jaya, semalam dengan diiringi Presiden badan induk itu Datuk Hamidin Mohd Amin.

“Setelah berbincang dengan Menteri Belia dan Sukan Hannah Yeoh berkenaan penyelenggaraan padang yang akan bermula Mac ini, saya berjumpa dengan Presiden FAM untuk berkongsi update dan menawarkan Stadium Sultan Ibrahim untuk digunakan Harimau Malaya sementara menunggu padang SNBJ siap,” titahnya.

SNJB selaku gelanggang keramat skuad Harimau Malaya yang dipenuhi jadual padat pelbagai acara termasuk bola sepak akan ditutup sepenuhnya pada Mac ini bagi memberi laluan kepada proses penanaman rumput baharu jenis ‘Zeon Zoysia’.

Penanaman rumput itu bagi menggantikan jenis ‘Cow Grass’ sedia ada di SNBJ, disifatkan lebih sesuai dengan keadaan cuaca serta iklim di negara ini selain dianggarkan mencecah hingga RM1.4 juta dan ditaja sendiri oleh Tunku Ismail.


DUN Pantai Kundor: 30 bangsal nelayan berwajah baharu

PANTAI KUNDOR 2 Ogos – Sebanyak 30 bangsal nelayan di bawah Dewan Undangan Negeri (DUN) Pantai Kundor berwajah baharu selepas dinaik taraf Lembaga Kemajuan Ikan Malaysia (LKIM).

Ahli Dewan Undangan Negeri (Adun) Pantai Kundor Tuminah Kadi @ Mohd Hashim berkata, projek roboh dan bina baharu bangsal nelayan itu membabitkan peruntukan berjumlah RM169,570.

Beliau berkata selain, bangsal nelayan, pihaknya bersama LKIM Melaka kini juga sedang membuat permohonan peruntukan tambahan bagi kerja-kerja menyelenggara bumbung di lapan buah pangkalan nelayan di sekitar Pantai Kundor.

Katanya, projek selenggara bumbung itu dijangka membabitkan kos sejumlah RM16,000 dan ia akan dibawa ke dalam Mjalis Mesyuarat Kerajaan Negeri dalam masa terdekat.


Siti Bainun dihantar ke Penjara Kajang, mahkamah tolak permohonan tangguh hukuman

KUALA LUMPUR, 3 Mei – Pengasas Rumah Bonda Siti Bainun Ahd Razali terpaksa meringkuk di Penjara Kajang bermula hari ini untuk menjalani hukuman penjara 12 tahun selepas Mahkamah Sesyen di sini menolak permohonannya untuk menangguhkan pelaksanaan hukuman.

“Tertuduh disabitkan bersalah di mahkamah ini dan tiada sebab untuk saya menangguhkan hukuman penjara yang dijatuhkan terhadapnya. Faktor bahawa tertuduh menjaga ibunya adalah perkara peribadi tertuduh.

“Dalam kes ini, saya berpendapat keadilan dapat disampaikan sebaik-baiknya melalui pelaksanaan hukuman dengan serta-merta dan oleh itu, permohonan tertuduh ditolak dan mahkamah memerintahkan tertuduh menjalani hukuman penjara dengan serta-merta,” katanya.

Terdahulu, beliau menjatuhkan hukuman penjara 12 tahun terhadap Siti Bainun selepas mendapati dia bersalah atas dua pertuduhan mengabai dan menganiaya seorang remaja perempuan sindrom Down yang dikenali sebagai Bella.

Dalam permohonan itu, peguam Mohammad Farhan Maaruf berhujah Siti Bainun tidak pernah disabitkan dengan mana-mana kesalahan jenayah dan kesalahan yang dipertuduh ke atasnya di mahkamah ini merupakan yang pertama.

“Dia tidak pernah melanggar sebarang syarat jaminan selain tiada risiko untuk melarikan diri memandangkan pasportnya telah diserahkan kepada mahkamah sejak kes bermula.

“Sekiranya penggantungan pelaksanaan hukuman ini tidak dibenarkan maka rayuan anak guam saya ke Mahkamah Tinggi akan menjadi sia-sia dan status quo tertuduh tidak dapat dikekalkan sama sekali memandangkan tertuduh perlu menjalani hukuman terlebih dahulu,” katanya sambil menambah Siti Bainun mempunyai masalah kesihatan iaitu asma dan penyakit hempedu.

“Tertuduh telah dibebaskan sementara dengan ikat jamin sejak awal pendakwaan dan hanya selepas mahkamah mensabitkan kesalahan, barulah dia dijatuhi hukuman penjara maka kami mohon penangguhan ditolak,” katanya.

Nor Azizah Mohamad, yang membantu Zahida, pula berkata alasan peguam bahawa tertuduh perlu menanggung ibu yang sakit tidak boleh dijadikan faktor khas kerana bukan individu itu yang dituduh di mahkamah sebaliknya Siti Bainun.

“Alasan peguam menyatakan tertuduh aktif dalam kerja amal namun dalam kes ini, terbukti dia berselindung di sebalik kerja amal sehingga dituduh serta disabitkan kesalahan.

Terdahulu, Izralizam menjatuhi hukuman penjara 10 tahun bagi kesalahan mengabai dan 12 tahun bagi kesalahan menganiaya namun Siti Bainun hanya perlu meringkuk dalam penjara selama 12 tahun selepas mahkamah memerintahkan kedua-dua hukuman berjalan serentak bermula hari ini.

Siti Bainun juga diarah melaksanakan khidmat masyarakat selama 200 jam yang perlu disempurnakan dalam tempoh enam bulan selepas tamat hukuman penjara.

Dia didakwa mengabai dan menganiaya remaja perempuan sindrom Down berusia 13 tahun itu sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya.


Empat institut memandu kena saman

BUKIT KATIL 11 Oktober – Sembilan saman dan 30 notis dikeluarkan Jabatan Pengangkutan Jalan (JPJ) Negeri Melaka menerusi Operasi Khas Insitut Memandu (OKIM) Melaka bermula Januari hingga bulan ini.

“Sebanyak 67 kenderaan diperiksa dan 42 daripadanya telah telah diambil tindakan. Sepanjang OKIM ini juga kami mengesan lapan kesalahan teknikal melibatkan tayar botak, penggunaan ‘strobe light’ dan tidak memakai tali pinggang keselamatan.

“Lima notis pembetulan dikeluarkan untuk memastikan pihak pengurusan institut memandu membetulkan hal-hal melibatkan teknikal dalam satu tempoh, jika tidak dibetulkan, kami akan keluarkan saman,” katanya ketika dihubungi Melaka Hari Ini.

Muhammad Firdaus berkata, operasi itu diadakan secara berkala bagi memastikan pengendali institut memandu, tenaga pengajar dan kenderaan digunakan mematuhi peraturan serta syarat-syarat yang dikeluarkan dalam jawatankuasa.

Menurutnya, bahagian penguatkuasaan JPJ akan terus membuat pantauan daripada segi pematuhan prosedur operasi standard (SOP) yang berkaitan latihan kepada calon dan institut memandu.


Luka tetak dan potong punca kematian wanita warga emas

IPOH, 5 Jun – Hasil bedah siasat ke atas keratan mayat wanita warga emas yang dipercayai dibunuh anaknya di sebuah rumah di Taman Kerian, Parit Buntar mendapati punca kematiannya adalah akibat luka tetakan dan potongan tubuh.

Ketua Polis Perak Datuk Mior Faridalathrash Wahid berkata proses bedah siasat ke atas keratan mayat wanita berusia 68 tahun itu dijalankan di Unit Forensik Hospital Raja Permaisuri Bainun di sini hari ini.

“Tubuh mangsa telah dipotong hingga putus kepada 15 bahagian termasuk kepala, tangan, kaki dan organ badan yang lain,” katanya dalam kenyataan hari ini.

Semalam, polis menahan lelaki berusia 42 tahun yang dipercayai membunuh dan memotong badan ibunya, susulan penemuan potongan-potongan daging menyerupai anggota badan manusia di dalam tangki kumbahan rumah itu kira-kira 3.30 petang.

Mangsa hanya tinggal berdua bersama suspek di rumah itu sejak 12 tahun lepas selepas suami mangsa meninggal dunia dan mereka menjalankan urusan jual beli barangan terpakai.

Polis turut merampas sebilah parang, dua pisau serta barang-barang yang dipercayai digunakan suspek bagi melakukan pembunuhan gara-gara tidak berpuas hati dengan pembahagian harta pusaka mendiang bapanya.

Suspek yang merupakan anak sulung daripada tiga beradik pernah menerima rawatan sebagai pesakit mental di sebuah hospital swasta di Pulau Pinang 20 tahun lepas namun tidak menerima rawatan susulan. – BERNAMA


Kerajaan pastikan fasa dua Lebuhraya Pan Borneo Sarawak diteruskan – PM

SERIAN, 5 Dis – Kerajaan akan memastikan pembinaan Fasa Dua Lebuhraya Pan Borneo Sarawak dari Pujut ke Lawas diteruskan, kata Perdana Menteri Datuk Seri Ismail Sabri Yaakob.

Pembinaan fasa kedua projek mega itu sebelum ini telah diluluskan oleh kerajaan Persekutuan dibawah Barisan Nasional, namun katanya, dibatalkan setelah Kerajaan Persekutuan bertukar selepas Pilihan Raya Umum 2018.

“Saya beri komitmen bahawa saya bersama Fadillah (Menteri Kanan Kerja Raya Datuk Seri Fadillah Yusof) dan CM (Ketua Menteri Tan Sri Abang Johari Tun Openg), kita akan bincang bagaimana nak teruskan fasa dua dan jalan-jalan yang disebut sebagai redline dan missing link (laluan yang tidak disambung) ini.

“Saya juga beri komitmen kita tak akan berhenti setakat itu sahaja, kita akan teruskan segala projek untuk Sarawak,” katanya dalam ucapannya sebelum merasmikan pembukaan Jajaran Seksyen Serian Pakej Kerja Tiga Lebuhraya Pan Borneo, hari ini.

Jajaran Seksyen Serian sepanjang 33.65 kilometer yang siap sepenuhnya semalam, melibatkan kerja menaik taraf Jalan Persekutuan sedia ada dari Bulatan Serian ke Balai Ringin dengan kos keseluruhan RM700 juta.

Ia merupakan sebahagian dari Pakej Kerja Tiga projek Lebuhraya Pan Borneo dari Bulatan Serian ke Simpang Pantu dengan panjang keseluruhan 75.015 km.

Mengulas lanjut, Ismail Sabri berkata Kerajaan Persekutuan melihat projek Lebuhraya Pan Borneo ini sangat penting untuk rakyat Sarawak bukan sahaja untuk memudahkan perjalanan tetapi meningkatkan ekonomi rakyat setempat.

Selain infrastruktur jalanraya, Kerajaan Persekutuan juga memberi fokus kepada capaian internet dengan sasaran 100 peratus capaian internet akan dapat dicapai seluruh Sarawak menjelang penghujung tahun hadapan, kata beliau.

“Oleh itu, kerajaan telah memperuntukkan sejumlah besar bagi projek Pelan Jalinan Digital Negara (JENDELA) iaitu RM4 billion lebih untuk capaian internet lebih baik di Sarawak,” katanya.

Kerajaan Persekutuan katanya, memberi keutamaan terhadap pembangunan Sabah dan Sarawak dan ini terbukti, apabila peruntukan perbelanjaan pembangunan infrastruktur bagi Negeri Di Bawah Bayu dan Bumi Kenyalang adalah 20 peratus lebih tinggi daripada peruntukan pembangunan yang diagihkan ke negeri-negeri lain di bawah Bajet 2022.


Piala Tun Abdul Razak 2020: Skuad hoki wanita Pahang ‘benam’ Melaka

AYER KEROH 29 Sept. – “Kita sudah berikan yang terbaik untuk mendapatkan sekurang-kurangnya seri, namun Pahang memiliki beberapa pemain yang menghasilkan ‘game changer’ kali ini,” luah Pengurus Pasukan Hoki Wanita Melaka Adila Fazleen Che Manan.

Skuad Melaka gagal mara ke pusingan seterusnya dalam kempen Piala Piala Tun Abdul Razak 2020 selepas tewas 4-0 kepada Pahang sebentar tadi.

Dalam saingan penentuan mara ke separuh akhir sebentar tadi, pemain Pahang, Nur Zafirah Aziz, Nur Syaza Afiqah Safawi, Nur Airsha Muhd Asrul Effandi dan Norazlin Sumantri masing-masing menyumbat satu jaringan untuk mara ke pusingan seterusnya.


ESSCom laksana Operasi Gasak Laut di Kudat 18 Mei ini

LAHAD DATU, 13 Mei – Kawasan Keselamatan Khas Pantai Timur Sabah (ESSCom) akan melaksanakan Operasi Gasak Laut yang menumpukan perobohan pondohan (pondok kecil) di perairan Si Bogo, Pulau Bangkawan di Kudat pada 18 Mei ini.

Komandernya DCP Hamzah Ahmad berkata operasi itu dilaksanakan sebagai langkah awal menangani pembinaan struktur haram di laut Zon Selamat Timur Sabah (ESSZone) yang dikhuatiri berpotensi dieksploitasi penjenayah rentas sempadan menjadi ‘staging point’ untuk jenayah penculikan, rompakan dan penyeludupan.

“Operasi Gasak ini akan merobohkan sejumlah pondohan yang tidak berpenghuni selain diberikan notis pengosongan kerana bimbang menimbulkan ancaman kepada keselamatan masyarakat serta negara,” katanya dalam kenyataan di sini hari ini.

Dalam pada itu, Hamzah berkata pihak berkuasa akan mengeluarkan notis di bawah peruntukan Seksyen 48(1)(j) Enakmen Taman Taman Sabah 1984 pindahan 2007 serta Akta Imigresen 1959/1963 termasuk undang-undang lain sewaktu operasi itu dilaksanakan.

Hamzah juga berkata orang ramai yang mempunyai maklumat berkaitan pembinaan struktur haram di laut supaya melaporkan kepada Pusat Operasi ESSCom di talian 089-863181 atau melalui aplikasi Whatsapp 011-63311072.


Azizulhasni sempat mohon restu, doa ayah

DUNGUN 8 Ogos – Atlet berbasikal negara Datuk Azizulhasni Awang bukan sahaja mempunyai semangat juang tinggi tetapi juga sentiasa menyayangi serta mengutamakan restu keluarga.

Ia diakui abang iparnya Mohd Razman Mohamad, 36, yang menyifatkan Azizulhasni sebagai insan yang wajar dicontohi dalam pelbagai perkara, bukan sahaja melibatkan sukan berbasikal.

Beliau berkata Azizulhasni yang lebih dikenali sebagai ‘Jijoe’ di kalangan ahli keluarga sempat menghubungi Awang Embong, 72, yang terlantar akibat strok malam tadi untuk memohon restu dan doa supaya beroleh kemenangan dalam acara keirin di sukan Olimpik, hari ini.

Tambahnya, meskipun Azizulhasni peroleh pingat perak dan bukannya pingat emas seperti yang dihasratkan seluruh rakyat Malaysia, namun kesungguhan Azizulhasni sudah cukup membanggakan seluruh ahli keluarga.

“Oleh itu saya minta semua sembilan adik beradik Jijoe untuk lakukan solat hajat bagi mendoakan bukan sahaja kejayaan, malah keselamatannya supaya tidak berlaku insiden seperti yang menimpa rakan sepasukannya tempoh hari,” katanya ketika dihubungi pemberita hari ini.

Dalam aksi yang berakhir pagi tadi, Azizulhasni menamatkan perlumbaan di tempat kedua di belakang jaguh Britain, Jason Kenny manakala pelumba Belanda yang juga juara dunia 2020, Harrie Lavreysen di tempat ketiga.

Mohd Razman berkata, dalam perbualan telefon malam tadi juga, Azizulhasni yang merupakan anak kelapan daripada sembilan adik-beradik turut menyatakan beliau akan mendedikasikan kemenangan di Olimpik untuk bapanya yang mengalami dementia.

“Tadi pun kami beri ayah tengok perlawanan itu secara langsung di telefon kerana ayah tak boleh bangun dan kesihatannya semakin teruk dari hari ke hari.

“Jadi dikesempatan ini saya nak mohon juga agar rakyat Malaysia mendoakan kesembuhan ayah supaya beliau dapat melihat Jijoe mengharumkan nama negara di kejohanan Olimpik akan datang,” katanya.


Malaysia gesa kerjasama yang lebih baik dari negara pengeksport Asia

KUALA LUMPUR, 4 Jun – Malaysia menggesa agar kerjasama yang lebih baik dapat dihulurkan negara-negara pengeksport sisa pada Mesyuarat Peringkat Tinggi Persidangan Konvensyen Basel, Rotterdam dan Stockholm yang berlangsung pada 1 Jun sehingga semalam.

Menteri Alam Sekitar dan Air Datuk Seri Tuan Ibrahim Tuan Man dalam satu kenyataan hari ini berkata Malaysia menghadapi cabaran untuk mendapat kerjasama daripada negara-negara pengeksport untuk mengambil semula sisa-sisa mereka.

“Kami (Malaysia) memohon kerjasama yang lebih baik daripada negara-negara pengeksport untuk menangani masalah ini. Tiada negara yang patut menjadi tempat pembuangan sisa dari negara lain,” katanya.

Sementara itu, Malaysia turut menegaskan akan kepentingan menguruskan stok simpanan bahan kimia secara mesra alam agar ia tidak menjadi isu baharu bagi negara membangun pada masa hadapan.- BERNAMA


Juara dunia 100m tidak dapat beraksi di Olimpik Tokyo, digantung dua tahun

ANKARA 28 Okt. – Juara dunia acara larian 100 meter lelaki, Christian Coleman, pada Selasa dilarang menyertai sebarang kejohanan selama dua tahun kerana melanggar peraturan anti-doping, lapor Agensi Anadolu.

“Tribunal Disiplin menyokong tuduhan AIU dan mengenakan tindakan ke atas pelari pecut Christian Coleman dari Amerika Syarikat kerana melanggar peraturan anti-doping,” tulis Unit Integriti Atlet (AIU) di Twitter.

Berikutan itu, pelari berusia 24 tahun tidak dapat menyertai Sukan Olimpik Tokyo. Namun, beliau boleh mengemukakan rayuan di Mahkamah Timbang Tara Sukan.


TYT, Ketua Menteri meriahkan FFM32

AYER KEROH 2 Disember – Yang di-Pertua Negeri, Tun Seri Setia Mohd Ali Mohd Rustam hadir memeriahkan Festival Filem Malaysia ke-32 (FFM32) di Encore Melaka, di sini, hari ini.

Ketibaan beliau disambut Ketua Menteri, Datuk Seri Utama Sulaiman Md Ali dan Exco Kanan Pelaburan, Perindustrian, Pembangunan Usahawan dan Koperasi negeri, Datuk Seri Ab Rauf Yusoh.

Hadir sama, Pengerusi Perbadanan Kemajuan Filem Nasional Malaysia (FINAS), Senator Datuk Seri Zurainah Musa dan Ketua Pegawai Eksekutif FINAS, Prof. Dr. Md Nasir Ibrahim.

Sebanyak 31 kategori dipertandingkan dalam acara tersebut dan setiap pemenang bagi kategori itu membawa pulang hadiah wang tunai antara RM5,000 hingga RM15,000.


Pemandu lori sambilan mengaku tidak salah rompak penyampai berita

PETALING JAYA, 13 Mei – Seorang pemandu lori sambilan dihadapkan ke Mahkamah Sesyen di sini hari ini atas pertuduhan merompak seorang penyampai berita televisyen, Khairul Rizuan Azizan minggu lepas.

Muhammad Qayyum Mazlan, 32, yang memakai kemeja-T dan berseluar pendek bagaimanapun mengaku tidak bersalah selepas pertuduhan terhadapnya dibacakan jurubahasa mahkamah di hadapan Hakim Jamaludin Mat.

Lelaki itu didakwa merompak sebuah beg berjenama Fossil bernilai RM500 dan wang tunai RM100 daripada Khairul Rizuan, 34, di tepi jalan berhampiran Exclusive Perdana, Damansara Perdana di sini pada 3.40 petang, 5 Mei lepas.

Pertuduhan dibuat mengikut Seksyen 392 Kanun Keseksaan yang memperuntukkan hukuman penjara maksimum 14 tahun dan boleh juga dikenakan denda atau sebatan, jika sabit kesalahan.

Terdahulu, Norhashimah memohon mahkmah supaya tidak menawarkan jaminan dengan alasan kesalahan itu tidak boleh dijamin serta ia kesalahan serius kerana melibatkan kerugian harta.

Kailash bagaimanapun memohon jaminan dibenarkan kerana anak guamnya penanggung tunggal keluarga serta mempunyai seorang anak lelaki berusia lapan tahun yang masih bersekolah.

“Meskipun kesalahan berada di bawah pertuduhan yang tidak boleh dijamin, mahkamah boleh menggunakan budi bicara untuk memberi ikat jamin kepada tertuduh mengikut Seksyen 388 Kanun Tatacara Jenayah,” katanya.

Mahkamah kemudian membenarkan tertuduh diikat jamin RM10,000 dengan seorang penjamin berserta syarat tambahan pasport tertuduh diserahkan kepada mahkamah, melaporkan diri di balai polis berhampiran sebulan sekali serta dilarang mengganggu mangsa dan saksi pendakwaan.

Sebelum ini, satu rakaman video berdurasi 30 saat tular di media sosial memaparkan mangsa cuba mengejar dan menangkap suspek dalam insiden rompakan itu. – BERNAMA


Hospital Ampang Berstatus Hospital Rawatan Pesakit COVID-19 sepenuhnya- Pengarah JKNS

SHAH ALAM 24 Jun – Jabatan Kesihatan Negeri Selangor (JKNS) telah memutuskan untuk menukar status Hospital Ampang daripada Hybrid COVID-19 kepada hospital rawatan pesakit COVID-19 sepenuhnya (Hospital Full COVID-19) berkuat kuasa semalam.

Pengarah Kesihatan Selangor, Datuk Dr Sha’ari Ngadiman berkata, keputusan berkenaan diambil berikutan peningkatan kes harian COVID-19 yang tinggi terutamanya melibatkan pesakit kategori tiga dan ke atas secara berterusan di zon wilayah tengah.

“Situasi ini menyebabkan purata penggunaan katil di hospital-hospital zon wilayah tengah melebihi kadar maksimum sehingga Pusat Kuarantin dan Rawatan COVID-19 Berisiko Rendah (PKRC) Bersepadu MAEPS 2.0 menghadapi kesukaran untuk merujuk pesakit COVID-19 yang memerlukan rawatan lanjut di hospital.

“Secara keseluruhannya, kini terdapat dua hospital yang akan beroperasi sebagai Hospital Full COVID-19 di Selangor iaitu Hospital Sungai Buloh dan Hospital Ampang,” katanya menerusi satu surat pemakluman penukaran status hospital itu bertarikh 22 Jun 2021.

Dr Sha’ari berkata susulan itu, semua rujukan pesakit bukan COVID-19 dari fasiliti lain ke Hospital Ampang perlu dihentikan sementara waktu mulai Rabu bagi memberi ruang kepada Hospital Ampang menerima pesakit COVID-19.

“Jabatan ini (JKNS) juga memohon kerjasama Hospital Ampang untuk menerima rujukan pesakit bukan COVID-19 yang sedia ada daripada Hospital Ampang agar rawatan kepada pesakit-pesakit tersebut dapat diteruskan,” katanya menerusi surat itu.


UMNO terus sokong Kerajaan PN – Ahmad Zahid

KUALA LUMPUR 27 Okt. – Mesyuarat Majlis Kerja Tertinggi (MKT) UMNO malam tadi memutuskan untuk mengekalkan keputusan terdahulu untuk mendukung kerajaan Perikatan Nasional (PN) pimpinan Tan Sri Muhyiddin Yassin selain tidak menjalin kerjasama dengan PKR dan DAP.

Presiden UMNO Datuk Seri Dr Ahmad Zahid Hamidi berkata parti itu juga terus menggesa ditambah baik prinsip kerjasama yang harus berpaksikan nilai penghormatan dan konsensus politik.

“Mesyuarat juga memutuskan agar kerajaan mengambil pendekatan yang lebih inklusif melangkaui perbezaan ideologi parti dalam menangani pandemik COVID19 dan kesan negatif ekonomi yang dihadapi rakyat yang sedang susah dan gelisah,” katanya dalam satu kenyataan malam tadi.

Dalam mesyuarat hampir empat jam itu juga, Ahmad Zahid berkata Majlis Kerja Tertinggi Umno juga menyarankan agar inisiatif Rekonsiliasi Nasional atau Agenda Perdamaian Nasional segera dilaksanakan.

Jelas Ahli Parlimen Bagan Datuk itu, usaha tersebut dapat dilakukan dengan menggembleng penyertaan semua parti politik yang bernaung dalam kerajaan PN dan juga parti-parti pembangkang.

Selain itu, beliau berkata Umno turut mendokong sepenuhnya titah dan saranan Yang di-Pertuan Agong dan Majlis Raja-Raja agar dikendurkan segala ketegangan politik dengan melakukan gencatan politik bagi memastikan kestabilan politik negara dapat terus dipertahankan.

Seri Paduka bertitah perkara itu diputuskan setelah memperhalusi permohonan yang dipersembahkan Perdana Menteri Tan Sri Muhyiddin Yassin dan berbincang dengan Raja-Raja Melayu selain melihat situasi sedang dihadapi negara ketika ini.


Ketibaan vaksin Sinovac jadi pencapaian penting bagi Pharmaniaga pelopori penghasilan vaksin

Menurut kenyataan pada Sabtu, Pharmaniaga menjelaskan anak syarikat milik penuhnya Pharmaniaga LifeScience Sdn Bhd (PLS) hari ini menerima bekalan kelompok pertama vaksin Sinovac secara pukal bagi tujuan proses pengesahsahihan (PV).

Vaksin berjumlah 200 liter atau bersamaan dengan 300,000 dos dalam ‘envirotainer’ bagi mengekalkan suhu vaksin di antara dua dengan lapan darjah Celsius itu tiba selepas diterbangkan oleh MASkargo menerusi pesawat Airbus A330-300 penerbangan MH319 dari Beijing, China.

Pengarah Urusan Kumpulan Pharmaniaga, Datuk Zulkarnain Md Eusope berkata setakat ini, Pharmaniaga telah mengemukakan dua permohonan kepada NPRA, iaitu pendaftaran produk untuk vial (botol) vaksin yang sedia untuk digunakan dari Sinovac Life Sciences dan pengilangan ‘fill and finish’ yang akan dilakukan di kilang PLS bertaraf Kesatuan Eropah.

“Pengilangan kelompok PV yang akan diikuti oleh pemantauan kajian kestabilan adalah sangat penting bagi melengkapkan permohonan pendaftaran dan juga memastikan kualiti vaksin adalah sama walaupun berubah lokasi pengilangan dari Sinovac ke PLS,” katanya dalam kenyataan tersebut.

PLS akan melakukan proses ‘fill and finish’ vaksin ke dalam vial yang dilakukan di bilik bersih yang mempunyai piawaian steril yang tinggi dan patuh kepada Amalan Perkilangan Baik (GMP).

NPRA akan melakukan pemeriksaan GMP untuk mengesahkan pematuhan GMP oleh PLS dan seterusnya memastikan vaksin yang dikilangkan adalah berkualiti untuk indikasi yang ditetapkan.

“Kami amat teruja dengan ketibaan vaksin untuk pengilangan PV ini yang membawa kami selangkah lebih dekat dengan visi untuk mengilangkan vaksin di negara ini.

“Sebelum usaha Pharmaniaga ini, Malaysia tidak mempunyai kemudahan untuk mengilang atau melakukan proses ‘fill and finish’ vaksin, dan negara telah mengimport semua vaksin yang digunakan dalam Program Imunisasi Kebangsaan sejak dahulu lagi,” katanya.

Zulkarnain berkata pelan rancangan terperinci vaksin Pharmaniaga, termasuk menyediakan kemudahan ‘fill and finish’ serta kilang vaksin yang lengkap dengan kemudahan canggih bukan hanya akan menjadi yang pertama di Malaysia malah kilang vaksin halal pertama di dunia.

Beberapa pengeluar vaksin ternama akan terlibat dalam pemindahan teknologi ini termasuk Sinovac yang akan turut terlibat dalam penghasilan dua jenis vaksin, katanya.

Beliau berkata selain dapat mengurangkan kebergantungan kepada vaksin yang diimport, Pharmaniaga berhasrat untuk membantu kerajaan bagi mengurangkan perbelanjaan vaksin tahunan dengan mengilangkan vaksin di negara ini

Usaha ini seterusnya akan membantu memacu pertumbuhan industri serta menambah nilai kepada keseluruhan rangkaian termasuk penyelidikan dan pembangunan di universiti, ujian klinikal dan kepakaran modal insan, katanya.

Pharmaniaga dan Sinovac telah menandatangani perjanjian pembekalan 14 juta dos vaksin COVID-19 secara pukal untuk PLS menjalankan pengilangan ‘fill and finish’.

Menurut kenyataan itu, vaksin pukal adalah vaksin yang dihasilkan di negara asal dan dibawa dalam kuantiti yang besar untuk dimasukkan ke dalam vial, ampul atau jarum suntikan.

PLS akan memproses vaksin tidak aktif (atau vaksin yang telah dimatikan), yang merupakan vaksin yang terdiri daripada zarah-zarah virus yang dibangunkan dalam kultur dan telah kehilangan keupayaan menghasilkan penyakit.

Keadaan penyimpanan dan pengedaran vaksin bersuhu di antara dua dengan lapan darjah Celsius itu terbukti diyakini kerana teknologi ini telah dibangunkan lebih daripada 40 tahun lepas.

Pharmaniaga merupakan syarikat farmaseutikal terkemuka milik kumpulan syarikat Boustead Holdings Berhad dan Lembaga Tabung Angkatan Tentera, yang kedua-duanya merupakan pemegang saham utama.


Isteri ditahan disyaki larikan RM520,000 wang perniagaan suami

MELAKA, 28 Januari – Polis menahan seorang wanita disyaki melarikan wang perniagaan milik suaminya berjumlah RM520,000 dalam satu serbuan di Taman Merdeka, Batu Berendam, di sini pada Rabu lepas.

Ketua Polis Daerah Melaka Tengah ACP Christopher Patit berkata suspek berusia 35 tahun itu diberkas susulan laporan polis oleh suaminya yang mendakwa wang tunai dalam peti besi simpanannya hilang.

“Pada 4 Jan lepas kira-kira 6.30 petang pengadu berusia 37 tahun pulang ke rumahnya di Permatang Pasir, Alai dari Kuala Lumpur dan memeriksa dua peti besi di tingkat dua dan tiga, sebelum mendapati wang tunai rutin perniagaannya telah tiada.

“Jumlah wang tunai dalam kedua-dua peti besi itu lebih kurang RM520,000 dan terdapat juga wang tunai lain yang tidak dapat dipastikan jumlahnya serta barang kemas milik emak pengadu,” katanya dalam satu kenyataan di sini hari ini.

Christopher berkata pengadu yang menjalankan perniagaan pinjaman wang berlesen memaklumkan tiada kerosakan pada peti besi tersebut dan mengesyaki isterinya mencuri wang tunai daripada peti besi itu.

Beliau berkata dalam soal siasat, suspek yang mempunyai masalah dengan suaminya itu tidak mengaku terlibat dengan kes berkenaan selain turut membuat laporan polis bagi menafikan pembabitanya dalam perkara itu.

“Suspek mengatakan dia ada memulangkan RM280,000 iaitu separuh daripada jumlah wang tersebut kepada ipar yang baik dengannya di stesen minyak di Semabok dan iparnya itu juga ada membuat laporan menerima duit tersebut.

“Namun, suspek tidak pulangkan baki wang tersebut menyebabkan kes itu diteruskan, tetapi apabila ditangkap wanita itu tidak mengaku ada memulangkan wang dan mengatakan ia dokumen simpanan tetap  sahaja bukannya wang tunai,” katanya.

Christopher berkata polis turut merampas telefon bimbit jenama Iphone 12 Pro Max dan suspek direman dua hari hingga semalam, namun telah diikat jamin.


Kerajaan sasar 75,000 orang disuntik vaksin sehari

Kuala Lumpur: Kerajaan menyasarkan seramai 75,000 orang diberi suntikan vaksin sehari apabila program vaksinasi COVID-19 kebangsaan bermula di 600 pusat vaksinasi di seluruh negara mulai Mac 2022.

“Ini bagi membolehkan vaksinasi terhadap 27 juta orang diselesaikan atau bersamaan 80 peratus populasi negara ini, pada Mac tahun depan atau paling cepat hujung tahun ini,” katanya dalam temubual dengan portal kesihatan CodeBlue, semalam.

Menurut Khairy bagi memastikan keberkesanan program, kerajaan akan menambah jumlah kakitangan vaksinasi daripada 7,000 kepada 10,000 orang bergantung kepada bilangan kawasan atau tapak vaksinasi.

Katanya, selain doktor turut terbabit menjalankan vaksinasi adalah pembantu perubatan, jururawat, penyelia jururawat, pelajar perubatan, sukarelawan dan pertubuhan bukan kerajaan (NGO).

“Kita bukan hanya menggerakkan mereka dalam perkhidmatan kesihatan, malah komuniti sukarelawan seperti Bulan Sabit Merah, St John Ambulance dan seberapa ramai mungkin untuk terlibat sama. Ramai sukarelawan,” katanya.

Khairy menjelaskan beliau mengambil maklum kemungkinan berlaku kelewatan bekalan membabitkan vaksin dibangunkan Pfizer dan AstraZeneca, termasuk yang dihasilkan firma China serta Russia.

“Kita mahu berusaha untuk mencapai seramai mungkin pada suku kedua, suku ketiga dan suku keempat. Kita telah kenal pasti kira-kira 600 kawasan untuk vaksinasi dengan beroperasi 24 jam.
Selain itu, kita juga mengenal pasti kawasan lain seperti stadium atau tempat yang luas.

“Saya fikir jika kita pertimbang dalam 75,000 orang sehari, dengan kombinasi 600 tapak (kawasan), tapak KKM (Kementerian Kesihatan) termasuk klinik swasta dan hospital swasta ditambah kawasan vaksinasi luas yang saya sedang aturkan…jika rancangan berjalan lancar, kita boleh selesaikan paling cepat pada Disember,” katanya.

Khairy berkata, kerajaan turut melakukan pemetaan tapak vaksinasi berdasarkan kepadatan populasi dan jangkaan permintaan serta anggaran berapa ramai orang boleh menerima suntikan di pusat berkenaan setiap hari, bagi mereka yang tinggal dalam radius 10 kilometer (km).

Beliau berkata, 600 tapak vaksinasi yang dikenalpasti adalah hospital KKM dan klinik kesihatan; hospital universiti; klinik dan hospital Angkatan Tentera Malaysia (ATM), klinik swasta serta kemudahan kesihatan swasta.

“Kadar vaksinasi di klinik swasta…kita unjurkan tidak akan terlalu tinggi. Ini lebih kepada kemudahan. Sekiranya warga tua tinggal di kawasan tertentu yang mungkin jauh dari hospital atau tapak berkenaan, mereka boleh pergi ke klinik swasta.


Unjuran keperluan pegawai perubatan tetap dikemuka kepada JPA, Kementerian Kewangan

KUALA LUMPUR 9 Nov – Kementerian Kesihatan (KKM) kini dalam proses menyediakan unjuran berkenaan jumlah pegawai perubatan yang perlu dilantik secara tetap.

Menteri Kesihatan Khairy Jamaluddin berkata unjuran itu akan dikemukakan kepada Jabatan Perkhidmatan Awam (JPA) dan Kementerian Kewangan untuk meneliti pelantikan jawatan tersebut mengikut keperluan pada masa depan.

“Saya tak pasti kalau kita dapat serap semua (secara tetap) yang ada di bawah kontrak, tetapi kita mula dengan unjuran keperluan dahulu…saya pasti dengan unjuran itu, kita akan usahakan supaya dapat kita serap untuk dimasukkan dalam perkhidmatan tetap,” katanya.

Beliau menjawab soalan tambahan Datuk Seri Azizah Mohd Dun (Bersatu-Beaufort) yang ingin tahu implikasi kewangan sekiranya kerajaan melantik kesemua doktor kontrak ketika ini secara tetap, pada sesi Waktu Pertanyaan-Pertanyaan Menteri di Dewan Rakyat hari ini.

Khairy berkata sejak akhir 2016, lebih 24,000 pegawai perubatan latihan siswazah dilantik secara kontrak, namun hanya sekitar 1,000 orang ditawarkan perkhidmatan tetap dan ia adalah masalah legasi lama yang perlu diatasi segera. -BERNAMA

Dalam pada itu, menerusi pembentangan Bajet 2022, Khairy berkata kerajaan telah bersetuju menyambung pelantikan secara kontrak 10,583 pegawai perubatan, pergigian dan farmasi dengan peruntukan RM336.35 juta.

Katanya, sejumlah RM377,485,089 diperlukan untuk tahun depan melibatkan permohonan 4,186 perjawatan lantikan tetap meliputi 3,586 pegawai perubatan, 300 pegawai pergigian dan 300 pegawai farmasi.

Selain itu, Khairy berkata kerajaan turut menyediakan RM100 juta untuk dimanfaatkan sejumlah 3,000 pegawai kontrak perubatan dan pergigian bagi penajaan program kepakaran.

Katanya, sebuah Jawatankuasa Khas juga telah ditubuh bagi mendapatkan penyelesaian jangka masa panjang terhadap isu lantikan kontrak dengan penelitian diadakan termasuk keperluan pindaan beberapa akta seperti Akta Perubatan dan Akta Pergigian.

Pada masa sama, KKM dan JPA juga masih meneruskan perbincangan bagi membuat pindaan kepada Akta Pencen bagi melihat kesesuaian penawaran lantikan secara tetap dan lebih lestari kepada pegawai perubatan, pergigian dan farmasi menerusi skim Kumpulan Wang Simpanan Pekerja.

Khairy berkata demikian bagi menjawab soalan asal Datuk Seri Anwar Ibrahim (PH-Port Dickson) mengenai langkah kerajaan dalam menghadapi gelombang kedua hartal doktor kontrak, halangan dalam pengambilan jawatan tetap serta implikasi tambahan kewangan KKM jika kerajaan menyetujui pengambilan mereka.- BERNAMA


Jawatankuasa Pengurusan Bencana diaktifkan serta merta

Arahan itu dikeluarkan Ketua Setiausaha Negara Tan Sri Mohd Zuki Ali yang mempengerusikan Mesyuarat Jawatankuasa Kerja Persediaan Menghadapi Banjir 2022/2023 Bilangan 2 hari ini, dengan mengambil kira ramalan hujan, taburan hujan, ribut petir, tanah runtuh serta musibah banjir di beberapa negeri.

“Saya juga ingin menegaskan agar semua agensi kerajaan, perlu bekerjasama untuk sentiasa bersedia dan proaktif mengendalikan pengurusan bencana dengan cepat, khususnya dalam penyaluran maklumat serta hebahan kepada rakyat semasa banjir,” katanya dalam catatan di laman Facebook hari ini.

Mohd Zuki berkata dari segi mobilisasi sumber manusia, lebih 55,000 pasukan penyelamat daripada Jabatan Bomba dan Penyelamat Malaysia (JBPM), Polis Diraja Malaysia (PDRM), Angkatan Pertahanan Awam Malaysia (APM), Angkatan Tentera Malaysia (ATM) dan Jabatan Sukarelawan Malaysia (Rela), serta aset-aset strategik termasuk bot bersedia untuk digerakkan pada bila-bila masa.

“Lebih 11,000 premis awam di seluruh negara, termasuk sekolah, balai raya dan masjid telah didaftarkan sebagai pusat pemindahan sementara (PPS) bagi mangsa bencana dan juga depoh penyimpanan barang-barang bantuan,” katanya. – BERNAMA


Rindu tiga tahun terubat Deepavali ini

GADEK 24 Oktober – Deepavali tahun ini mengubat kerinduan anak rantau di luar negara untuk menyambut pesta cahaya itu di kampung halaman selepas hampir tiga tahun terpisah akibat COVID-19.

Seorang anak Melaka yang menetap di Singapura, S. Pannir, 60, menyifatkan tiga tahun tidak dapat beraya dengan keluarga besarnya di Alor Gajah sebagai amat memilukan.

“Apabila dibenarkan untuk pulang ke Malaysia kami rasa amat bahagia bertemu bersama keluarga malah pasca pandemik ini mampu membuatkan kami menziarahi saudara mara di negeri lain tahun ini.

Terdahulu, pada tinjauan Melaka Hari Ini di Kuil Sri Sithi Vinaiyagar Sri Balasupramaniarparibalana, Kampung Pengkalan, di sini, mendapati rata-rata penganut agama Hindu mula berkunjung di kuil itu seawal jam 7 pagi tadi.

Kira-kira 1,000 penganut Hindu hadir mengenakan pelbagai rona warna pakaian sedondon, selain diserikan dengan kedatangan pelbagai lapisan masyarakat, baik anak kecil sehinggalah warga emas melaksanakan upacara utama tahunan itu dengan penuh kesyukuran.

Meluahkan rasa sama, A. Rani, 57 bersyukur suasana perayaan yang disambut tahun ini begitu meriah selepas tiga tahun ‘sengsara’ akibat pendemik COVID-19 membuatkan sambutan perayaan itu terbatas.

Katanya, berikutan perayaan yang disambut meriah tahun ini dia tidak melepaskan peluang memasak juadah istimewa iaitu rendang ayam yang merupakan masakan utama keluarganya setiap kali menyambut perayaan itu.

“Tahun ini kita raikan dengan begitu meriah sekali, anak dan cucu dapat pulang beraya meraikan hari yang penuh keberkatan ini. Saya begitu bersyukur dengan perayaan Deepavali yang disambut ini kerana ia begitu bermakna buat kami sekeluarga.

“Masakan rendang ayam menjadi permintaan anak dan cucu ketika Deepavali setiap tahun dimana selepas sembahyang di kuil kami akan makan bersama dengan juadah rendang ayam dan dimakan bersama tose ” katanya yang menetap di Taman Dalong, Alor Gajah.


Batal sabitan kes liwat: Keputusan rayuan saman Anwar 23 Feb 2022

PUTRAJAYA 5 Nov – Mahkamah Rayuan di sini hari ini menetapkan 23 Feb tahun depan bagi memutuskan rayuan Datuk Seri Anwar Ibrahim terhadap keputusan Mahkamah Tinggi yang membatalkan saman pemula beliau berkaitan sabitan kes liwat membabitkan bekas pembantunya, Mohd Saiful Bukhari Azlan.

Panel tiga hakim terdiri daripada Datuk Lee Swee Seng, Datuk Abu Bakar Jais dan Datuk Supang Lian menetapkan tarikh itu selepas mendengar hujah peguam Anwar iaitu Datuk Seri Gopal Sri Ram serta Peguam Kanan Persekutuan Suzana Atan bagi pihak kerajaan dan peguam Harvinderjit Singh, yang mewakili peguam Tan Sri Muhammad Shafee Abdullah, sebagai pencelah dalam prosiding yang berlangsung secara maya.

Anwar mengemukakan rayuan terhadap keputusan Mahkamah Tinggi Kuala Lumpur pada 8 Nov 2017 yang membenarkan permohonan kerajaan untuk membatalkan saman pemula beliau selepas memutuskan kes itu sebagai tidak mempunyai asas dan sebarang bukti untuk menyokongnya.

Saman pemula Anwar, yang difailkan pada 9 Jun 2017 terhadap kerajaan Malaysia, mendakwa beliau tidak mendapat perbicaraan adil dalam prosiding rayuannya berhubung sabitan kes liwat.

Ahli Parlimen Port Dickson itu memohon satu deklarasi bahawa sabitannya oleh Mahkamah Rayuan pada 7 Mac 2014 adalah ultra vires atau di luar kuasa Perlembagaan Persekutuan dan oleh itu, adalah terbatal serta tidak sah.

Beliau juga memohon perintah bahawa keputusan Mahkamah Persekutuan yang mengekalkan keputusan Mahkamah Rayuan juga adalah ultra vires dan oleh itu, terbatal serta tidak sah.

Afidavit Anwar mendakwa Muhammad Shafee menerima RM9.5 juta daripada bekas Perdana Menteri Datuk Seri Najib Tun Razak untuk mengetuai pasukan pendakwaan dalam rayuan berhubung sabitan kes liwat beliau.

Sabitan dan hukuman penjara lima tahun terhadap Anwar bagi kesalahan meliwat Mohd Saiful telah dikekalkan oleh Mahkamah Persekutuan. Bagaimanapun, Anwar telah diberikan pengampunan penuh oleh Yang di-Pertuan Agong pada 16 Mei 2018.

Terdahulu, Sri Ram berhujah kes itu sepatutnya dikembalikan ke Mahkamah Tinggi supaya kebenaran mengenai isu pembayaran RM9.5 juta yang kononnya dibuat kepada Muhammad Shafee bagi mengendalikan pendakwaan dalam rayuan kes liwat Anwar dapat diuji.

“Kami berhujah bahawa peluang perlu diberikan kepada kami untuk menguji kesahihan pembayaran ini,” katanya sambil menambah Muhammad Shafee perlu disoal balas berhubung isu RM9.5 juta itu.

“Pembayaran itu dibuat oleh Perdana Menteri ketika itu Datuk Seri Najib Tun Razak yang mempunyai kepentingan dalam keputusan kes liwat Anwar,” katanya.

“Sabitan jenayah ini telah dikekalkan oleh Mahkamah Persekutuan. Oleh itu, permohonan ini yang bertujuan untuk membatalkan sabitan jenayah tersebut, adalah tindakan sampingan terhadap penghakiman Mahkamah Rayuan serta Mahkamah Persekutuan dan mahkamah ini tidak mempunyai bidang kuasa untuk berbuat demikian,” katanya.- BERNAMA


Keselamatan siber lengkapi usaha memacu pertumbuhan ekonomi

KUALA LUMPUR 28 Jun – Keselamatan siber perlu menjadi keutamaan setiap negara, terutamanya dalam perkara yang mendasari ekonomi dan keselamatan negara berkenaan, kata Tan Sri Muhyiddin Yassin.

Sehubungan itu, Perdana Menteri berkata, isu keselamatan siber telah menjadi antara bidang tumpuan utama kerajaan untuk melengkapkan usaha ke arah memacu pertumbuhan ekonomi negara ini.

“Perkara ini (keselamatan siber) telah menjadi suatu isu dan mana-mana negara didapati tidak akan termampu untuk menangani masalah ini secara sendirian berikutan ancaman siber tidak mengenal batas sempadan dan menjadi semakin canggih serta rumit.

“Kita juga tidak terkecuali dalam memberi penekanan terhadap elemen keselamatan siber dalam setiap inisiatif,” katanya ketika merasmikan Pameran dan Persidangan Pertahanan dan Keselamatan Siber 2021 (CYDES 2021) yang diadakan secara maya, hari ini.

Muhyiddin berkata isu berkenaan juga menuntut kerajaan untuk memberikan perhatian serius berikutan peningkatan ancaman dan jenayah siber, sejak tiga tahun lalu.

“Walaupun jumlah kerugian melibatkan jenayah siber didapati semakin berkurangan sejak tiga tahun lepas, namun fakta berhubung jumlah kes yang semakin meningkat amat membimbangkan. Senario ini semestinya menuntut kerajaan untuk memberi perhatian serius dalam usaha menangani jenayah siber,” katanya.

Perdana Menteri berkata pada 2019 jumlah jenayah siber yang dilaporkan berjumlah sebanyak 3,787 dan meningkat 10 peratus kepada 4,194 pada 2020 dan angka itu terus meningkat pada suku pertama tahun ini, apabila sebanyak 1,300 kejadian jenayah siber dilaporkan.

Muhyiddin berkata, jenayah siber juga menunjukkan peningkatan dan menurut statistik Polis Diraja Malaysia, jumlah jenayah siber yang dilaporkan pada 2019 adalah sebanyak 11,875 kes dengan jumlah kerugian mencecah RM498 juta.

Katanya, tahun lalu, jumlah kes meningkat kepada 14,229, dengan jumlah kerugian RM413 juta manakala pada suku pertama tahun ini, jumlah kes yang dilaporkan adalah sebanyak 4,327 dengan jumlah kerugian RM77 juta.

Perdana Menteri berkata inisiatif MyDigital yang dilancarkan pada Februari tahun ini adalah untuk mengalakkan semua rakyat Malaysia menceburi digitalisasi dan merebut peluang untuk meningkatkan taraf hidup, mencerminkan komitmen kerajaan ke arah usaha meningkatkan pertahanan negara bagi melindungi persekitaran ruang siber.

“Untuk memastikan kejayaan MyDigital, Agensi Keselamatan Siber Nasional (NACSA), telah diberi tanggungjawab untuk menjadi agensi utama mengkoordinasikan dan menetapkan standard semua inisiatif keselamatan siber di bawah enam kluster MyDigital.

Katanya, semua pelan pindakan di bawah Strategi Keselamatan Siber Malaysia (MCSS) 2020-2024 akan diselaraskan dengan inisiatif MyDigital sebagai elemen penting untuk mencapai visi menyediakan ruang siber yang selamat, terjamin dan berdaya tahan.

Perdana Menteri berkata melalui MCSS, kerajaan akan memperkukuh kemampuan tempatan untuk meramal, mengesan, mencegah dan bertindak balas terhadap ancaman siber dengan mempertingkatkan tadbir urus berkaitan keselamatan siber, memupuk individu kompeten, menyokong proses amalan terbaik dan menggunakan teknologi yang berkesan.

“MCSS juga telah menggariskan 113 program di bawah 35 pelan tindakannya, dan satu daripadanya ialah mengadakan persidangan dan pameran antarabangsa dwi tahunan, juga dikenali sebagai CYDES,” tambahnya.

Mengenai COVID-19, Muhyiddin berkata pandemik itu telah mengubah hampir semua aspek kehidupan manusia, maka penggunaan teknologi digital telah menjadi norma baharu yang mempercepatkan usaha ke arah pergantungan dunia digital yang didapati meningkat secara signifikan dan di luar jangka.

“Dengan itu, peluang baharu telah tercipta. COVID-19, sememangnya memangkin pelan dan strategi kita untuk meningkatkan kadar celik digital. Kini, semakin ramai rakyat Malaysia terlibat dalam e-dagang, pelajar kita juga semakin terdedah kepada pembelajaran secara dalam talian sementara sektor ekonomi dan kerajaan terus meningkatkan kecekapan melalui digitalisasi.

“Jelas sekali bahawa penggunaan teknologi digital adalah sesuatu yang tidak dapat kita elakkan untuk menangani semua cabaran dalam menguruskan kesan terburuk akibat COVID-19, dan kita bangkit darinya, menjadi lebih berani dan kuat,” katanya.

Mengenai CYDES, Perdana Menteri berkata bahawa ia adalah platform mengumpulkan semua pakar keselamatan siber untuk berkongsi amalan terbaik mereka dan teknologi sedia ada dan maklumat yang dikemas kini.

“Diharapkan melalui persidangan ini, ia akan membantu kita memerangi jenayah siber dengan lebih baik secara bersama-sama. Dalam menghadapi ancaman siber yang semakin meningkat, kita semua perlu bekerjasama dalam berkongsi pengalaman, pengetahuan dan teknologi baharu,” tambahnya.

CYDES akan merangkumi ASEAN Cyber Security Forum, 12 sesi trek MCSS, Podium Siber, dialog polisi, pameran maya, majlis pemeteraian memorandum persefahaman dan perbincangan yang melibatkan 30 negara dan 2,500 peserta.


Pembantu kedai makan dipenjara 18 bulan halang tugas penjawat awam

LUMUT, 10 Mei –  Seorang pembantu kedai makan dijatuhi hukuman penjara 18 bulan oleh Mahkamah Seri Manjung di sini selepas mengaku bersalah atas dua pertuduhan iaitu melakukan khianat dengan melanggar kereta polis dan menghalang penjawat awam yang menjalankan tugas.

Tertuduh, Shahrul Nizam Mohammad Shuhaimi, 32, membuat pengakuan itu selepas pertuduhan ke atasnya dibacakan di hadapan Majistret A Hafiizh Abu Bakar.

Mengikut pertuduhan pertama, tertuduh didakwa dengan niat telah melakukan khianat dengan melanggar bahagian hadapan sebelah kiri kereta milik Polis Diraja Malaysia yang menyebabkan kerugian RM1,200 yang mana  Shahrul Nizam didakwa melakukan kesalahan itu di hadapan Bangunan Toyota Seri Manjung di sini antara pukul 8.40 pagi hingga 9.40 pagi pada 4 Mei lepas.

Pertuduhan dikemukakan di bawah Seksyen 427 Kanun Keseksaan yang memperuntukkan hukuman penjara tidak kurang dari setahun atau tidak lebih dari lima tahun atau denda atau dengan kedua-duanya, jika sabit kesalahan.

Bagi pertuduhan kedua, tertuduh didapati tidak memberi kerjasama serta menghalang penjawat awam yang sedang menjalankan tugas dengan sengaja tidak memberhentikan kenderaan dan bertindak agresif bertujuan menghalang pihak polis melakukan tangkapan dan dia didakwa melakukan kesalahan itu di hadapan restoran Horizon Garden di Seri Manjung di sini pada waktu dan tarikh yang sama.

Pertuduhan dibuat mengikut Seksyen 186 Kanun Keseksaan yang memperuntukkan hukuman penjara maksimum dua tahun atau denda maksimum RM10,000 atau kedua-duanya sekali.


Agong, Permaisuri ucap Selamat Tahun Baharu Tamil, Vishu

KUALA LUMPUR 14 April. -Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah merakamkan ucapan selamat menyambut Tahun Baharu Tamil dan Vishu kepada kalangan mereka yang menyambutnya hari ini.

“Semoga Tahun Baharu akan datang membawa anda dan orang tersayang kemakmuran, kebahagiaan dan kesihatan yang baik. Kekal selamat semasa rakyat Malaysia,” titah Seri Paduka berdua dalam hantaran menerusi akaun Facebook Istana Negara.

Masyarakat Tamil di seluruh dunia menyambut Tahun Baharu Tamil (Chittirai Puttandu) pada hari pertama kalendar solar Tamil yang jatuh pada 14 April bersempena permulaan bulan Chittirai manakala masyarakat Malayalee meraikan tahun baharu sempena kelahiran bulan ‘Medam’.


Kerajaan pertimbang bayar yuran permulaan bantu belia sertai TVET

Timbalan Perdana Menteri Datuk Seri Fadillah Yusof berkata ia kerana bayaran yuran itu mungkin menjadi salah satu kekangan yang dihadapi belia untuk menyertai program berkenaan.

“Jika ini boleh kita pertimbangkan untuk bantu mereka mungkin lebih ramai lagi belia khususnya Orang Asli akan terlibat dengan TVET,” katanya pada sesi Waktu Pertanyaan-Pertanyaan Menteri di Dewan Rakyat hari ini.

Beliau menjawab soalan tambahan Young Syefura Othman (PH-Bentong) mengenai inisiatif kerajaan untuk meningkatkan bilangan belia dalam bidang TVET khususnya luar bandar dan Orang Asli.

Sementara itu, Fadillah berkata TVET adalah pembelajaran sepanjang hayat iaitu pelajar bukan sahaja boleh terlibat dengan kursus jangka panjang, malah juga program jangka pendek yang melibatkan latihan asas sesuatu bidang.

Beliau menjawab soalan tambahan Mohd Misbahul Munir Masduki (PN-Parit Buntar) sama ada kerajaan berhasrat untuk menambah atau menganjurkan program TVET jangka pendek kepada belia negara ini.

Selain itu, merujuk kepada data terkini Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO) yang menyatakan hanya lima peratus belia Malaysia terlibat TVET, Fadillah berkata kenyataan itu adalah berdasarkan penglibatan belia berumur antara 15 hingga 24 tahun.

“Ini mengambil kira populasi belia negara dalam lingkungan umur yang sama berjumlah seramai enam juta orang berdasarkan statistik daripada Jabatan Perangkaan Malaysia (DOSM).

“Data dinyatakan oleh UNESCO ini adalah selari kerana statistik enrolmen bagi tahun 2021 menunjukkan bilangan belia dalam kategori umur yang sama menyertai program TVET adalah seramai 360,000 orang,” katanya.

Beliau menjawab soalan asal Young Syefura mengenai data terkini UNESCO melalui International Centre for Technical and Vocational Education and Training yang menyebut hanya lima peratus belia Malaysia terlibat TVET serta sejauh mana ketetapan dapatan itu berbanding data enrolmen, serta strategi kerajaan untuk meningkatkan keberkesanan TVET.

Pada masa sama, Fadillah berkata kerajaan menyasarkan 50 memorandum perjanjian (MoA) bersama pihak industri dan syarikat berkaitan kerajaan (GLC) bagi tahun ini seperti yang diumumkan dalam Belanjawan 2023.

Sebagai permulaan, beliau berkata 10 MoA dengan GLC dan syarikat swasta akan dimuktamadkan bagi pelaksanaan program TVET berimpak tinggi dan perjanjian itu sebagai platform kerjasama induk antara GLC dan syarikat swasta dengan kerajaan. – BERNAMA


Harga telur ayam di Melaka naik mendadak

PAYA RUMPUT 25 Julai – Entah apa puncanya, harga telur ayam di Melaka dikesan naik mendadak secara tiba-tiba sejak akhir-akhir ini.

Tinjauan Melaka Hari Ini (MHI) di beberapa kedai dan pasar raya mendapati, kenaikan harga telur naik sekitar RM2 hingga RM3 berbanding sebelum ini.

Seorang peniaga kedai runcit Pasar Basah DDD di Tanjung Minyak Perdana, Mohd Sabri Saiful Rahman, 37, berkata, kenaikan harga itu mula dikesan selepas Hari Raya Aidiladha apabila pembekal menetapkan harga runcit RM11.70 bagi sepapan telur ayam gred B.

“Pembekal cuma beritahu harga naik tapi tak maklumkan kenapa, mungkin berpunca daripada penutupan beberapa kilang telur di negeri ini akibat COVID-19.

“Bila letak RM12.50 memang ramai pelanggan bersungut, malah ada yang dengar harga macam itu terus tak jadi beli,” katanya kepada Melaka Hari Ini (MHI).

Justeru, dia meminta Kementerian Perdagangan Dalam Negeri dan Hal Ehwal Pengguna (KPDNHEP) Melaka memantau kenaikan harga itu demi peniaga dan pengguna di negeri ini.

Sementara itu, bagi peniaga Restoran Nasi Kukus Daun Pisang, Razmi Zulkifli, 59, kenaikan mendadak harga telur ayam itu nyata memberi kesan kepada perniagaan makanannya.

“Walaupun mahal, kita tak boleh naikkan harga sewenang-wenangnya dan bertahan sementara waktu sebab kita faham ramai juga orang di luar sana tengah susah,” katanya.

“Dengan kos sewa kedai, upah pekerja dan utiliti lagi, ditambah dengan kekurangan pelanggan sepanjang ‘lockdown’, memang agak berat jugalah untuk kami,” katanya lagi.

Telur ayam gred C misalnya, kini dijual dengan harga RM11.99 sepapan diikuti telur gred B, RM13.25 dan telur gred A RM13.69.

Selain itu, harga bagi pek 10 biji telur turut dikesan naik mendadak apabila dijual dengan harga sekitar RM5.80 hingga RM6.75 berbanding RM3.60 hingga RM5 sebelum ini.

Semalam, MHI melaporkan sebuah kilang pengeluaran telur di Durian Tunggal ditutup sementara selama dua minggu susulan 20 pekerjanya dikesan positif COVID-19.


Fama cadang eksport harum manis ke Eropah

ARAU 2 April – Lembaga Pemasaran Pertanian Persekutuan (FAMA) bercadang untuk mengeskport mangga Harumanis ke negara Eropah dalam tempoh tiga ke empat tahun akan datang.

Pengerusi FAMA Datuk Mohd Fasiah Mohd Fakeh berkata, sasaran untuk mengeksport ke negara Eropah berikutan potensi yang besar di samping memperkenalkan buah tempatan Malaysia ke peringkat antarabangsa.

“Kita perlu ke arah modenisasi dan melihat lebih global supaya harumanis lebih terkenal dan boleh dimakan oleh manusia seluruh dunia seperti buah-buahan yang ada di Eropah termasuk epal,” katanya.

Beliau berkata demikian kepada pemberita ketika ditemui pada program Kempen Membalut mangga Harumanis Perlis bagi Musim Pengeluaran 2021 di Ladang Harumanis Kampung Simpang Genti di sini baru-baru ini.

Mohd Fasiah berkata buah ikon Perlis itu lebih berpotensi berbanding perusahaan sawah padi yang agak menurun dan untuk masa akan datang tidak mustahil petani boleh beralih kepada tanaman harumanis untuk dieksport ke luar negara.

Beliau yakin Perlis yang mempunyai tanah masih luas dan biologi tanah pertanian serta cuaca yang sesuai bagi produktiviti pengeluaran Harumanis, berupaya memperluaskan lagi pengeluaran buah itu.

Katanya beliau mahu mengambil iniasiatif ini melalui kejayaan sebuah badan khas dalam FAMA yang mengeksport durian beku dari Pahang dan Perak yang mampu bertahan sehingga lebih sembilan bulan dengan harga jauh lebih tinggi berbanding pasaran tempatan dan telah menemui peminatnya di China dan Eropah.


Lari dari sekatan jalan raya, polis cari ‘Bob’ dan ‘Fakrul’

Ketua Polis Kedah Komisioner Wan Hassan Wan Ahmad berkata dalam kejadian kira-kira pukul 10.30 pagi itu tiga anggota polis dari Balai Polis Tikam Batu yang sedang menjalankan tugasan di kawasan itu mengesan sebuah kereta Proton Wira yang mencurigakan.

“Kereta itu dinaiki empat lelaki dan anggota polis telah mengarahkan pemandunya untuk memberhentikan kenderaan, namun ia tidak diendahkan dan kereta berkenaan memecut dan hampir melanggar anggota polis.

“Polis telah mengejar suspek yang memandu secara berbahaya dan telah melanggar beberapa kenderaan awam. Anggota polis terpaksa melepaskan beberapa das tembakan demi menjaga keselamatan orang awam,” katanya dalam kenyataan di sini, hari ini.

Bagaimanapun katanya dua daripada mereka yang berusia 38 dan 41 tahun itu berjaya ditahan, sementara dua lagi yang berusia 23 dan 19 tahun masih diburu.

“Orang ramai yang mempunyai maklumat boleh menghubungi Ibu Pejabat Polis Daerah Kuala Muda di talian 04-4299222,” katanya yang turut memberitahu kes disiasat di bawah Seksyen 307 dan Seksyen 188 Kanun Keseksaan (KK). – BERNAMA


Melaka bandaraya bebas karbon – MBMB

AYER KEROH 10 Mac – Majlis Bandaraya Melaka Bersejarah (MBMB) melancarkan projek inovasi ‘Environment Sensor Station’ (ESS) sebagai inisiatif mencapai standard kualiti udara yang baik.

“Tahniah kepada 20 anggota MBMB yang tidak putus-putus menghasilkan inovasi ini, bila kita buat inovasi, sudah pasti ia menghasilkan produk yang baik.

“ESS untuk mengawal kualiti alam daripada pencemaran dan sebagainya. Kita sudah letak ESS di dua lokasi iaitu di Padang Nyiru Banda Hilir dan MBMB,” katanya.

Beliau berkata demikian pada sidang media selepas Perhimpunan Bulanan Kerajaan Negeri Melaka Bil 3/2023 yang dirasmikan oleh Ketua Menteri, Datuk Seri Utama Sulaiman Md Ali di Dataran MBMB, di sini, hari ini.

Hadir sama Setiausaha Kerajaan negeri Datuk Wira Zaidi Johari; Exco Perumahan, Kerajaan Tempatan dan Alam Sekitar negeri Datuk Zaidi Attan; Exco Kemajuan Desa, Pertanian dan Industri Asas Tani negeri Datuk Abdul Razak Abdul Rahman.

“Dengan adanya ESS kita dapat mengenal pasti pencemaran udara di setiap kawasan, kita akan dapat rekod dan tahu keadaan bandaraya tersebut.


Selekoh ‘maut’ kini lebih selamat

KUALA LINGGI 21 Mac – Selekoh berbahaya di Kampung Teluk Belanga dilaporkan kerap berlaku kemalangan selesai dinaik taraf hasil inisiatif Ahli Dewan Undangan Negeri (Adun) Kuala Linggi, Rosli Abdullah.

Rosli berkata kerja menaik taraf dilaksanakan Jabatan Kerja Raya (JKR) membabitkan aspek seperti pelebaran jalan, membina tembok di bahu jalan dan sistem longkang.

Katanya naik taraf yang siap sepenuhnya hujung tahun lalu memberikan keselesaan kepada pengguna jalan raya berikutan selekoh berkenaan sebelum ini dikatakan agak ‘tajam’.

“Selain itu JKR turut memasang papan tanda bagi mengelakkan pemandu atau penunggang daripada keliru. Semua ini penting kerana jalan berkenaan adalah laluan utama bukan sahaja bagi penduduk sekitar Kuala Linggi sebaliknya pelancong luar datang bercuti di beberapa destinasi popular berhampiran.

“Setakat ini belum ada kemalangan dilaporkan. Jika sebelum ini sekurang-kurangnya 10 kemalangan berlaku di selekoh itu setiap tahun. Semua ini membuktikan naik taraf dilaksanakan berjaya dan berkesan,” katanya.

Dalam perkembangan berkaitan, Rosli berkata pembangunan rangkaian jalan perhubungan yang berkualiti juga sedang dirancang untuk dilaksanakan di Dewan Undangan Negeri (DUN) itu.

“Malah beberapa laluan lain juga diberi tumpuan iaitu Jalan Kampung Tengah-Kuala Sungai Baru yang perlu dinaik taraf bagi memastikan kelancaran jaringan perhubungan. Pembangunan perlu kerana Kuala Linggi adalah kawasan pelancongan dan menjadi laluan penghubung bagi pelancong yang datang dari Port Dickson, Negeri Sembilan,” katanya.

Sementara itu Pengarah JKR Melaka, Datuk Ismail Abd Rahman berkata, projek menaik taraf selekoh Kampung Teluk Belanga yang menelan peruntukan RM222,932 itu disiapkan pada 31 Oktober tahun lalu dengan kerja-kerja pembangunan dilaksanakan seawal 8 Ogos 2022.

“Pemantauan berterusan terhadap selekoh yang sering dibangkitkan oleh masyarakat tempatan akan terus dilaksanakan oleh pihak JKR bagi memastikan ianya selamat dan selesa digunakan oleh semua pengguna jalan raya.

“Kerja-kerja yang terlibat adalah seperti kerja penyelenggaraan permukaan jalan dengan memperbaiki ‘super-e’ (super elevation), membaiki bahu jalan, perabot keselamatan jalan raya seperti papan tanda dan lain lain lagi,” katanya.


COVID-19: 175 kes baharu kategori tiga hingga lima – KP Kesihatan

KUALA LUMPUR, 9 Mac – Sebanyak 175 daripada 31,490 kes baharu COVID-19 dilaporkan semalam melibatkan kategori tiga hingga lima, kata Ketua Pengarah Kesihatan Tan Sri Dr Noor Hisham Abdullah.

Beliau memaklumkan baki 31,315 kes baharu pula terdiri daripada kategori satu dan dua, sekali gus menjadikan kumulatif kes positif COVID-19 negara berjumlah 3,680,953 manakala 29,035 kes sembuh dilaporkan semalam menjadikan kumulatif kes sembuh sebanyak 3,340,889.

“Daripada 175 kes COVID-19 kategori tiga hingga lima itu, 39 kes melibatkan individu tidak divaksinasi atau belum lengkap divaksinasi dan 90 kes telah menerima dua dos vaksin COVID-19 tetapi belum menerima dos penggalak.

“Sebanyak 46 kes pula telah menerima dos penggalak manakala 107 kes berumur 60 tahun dan ke atas serta 43 kes mempunyai komorbid,” katanya dalam kenyataan mengenai situasi semasa jangkitan COVID-19 negara hari ini.

Dr Noor Hisham memaklumkan sebanyak 1,967 kes COVID-19 dimasukkan ke hospital semalam melibatkan 691 kes kategori tiga hingga lima dan 1,276 kes kategori satu dan dua.

Beliau berkata sebanyak 373 kes memerlukan rawatan di Unit Rawatan Rapi (ICU) dan 223 kes memerlukan bantuan pernafasan sekali gus menjadikan kadar penggunaan alat bantuan pernafasan kini adalah 25 peratus.

Mengenai penggunaan katil kes kritikal atau ICU, Dr Noor Hisham memaklumkan enam negeri menunjukkan pengisian 50 peratus atau lebih, iaitu Kelantan (73 peratus); Kuala Lumpur (65 peratus); Johor (63 peratus); Selangor (61 peratus); Perak (55 peratus); dan Putrajaya (50 peratus).

Beliau berkata nilai kadar kebolehjangkitan (Rt) COVID-19 negara kini ialah 1.07 dengan Sarawak mencatatkan Rt tertinggi iaitu 1.36 diikuti Kuala Lumpur (1.26), Terengganu (1.17), Perak (1.16) dan Negeri Sembilan (1.11). – BERNAMA


Melancong sambil mencuri, tiga wanita antara ditahan

Ketua Polis Pahang Datuk Ramli Mohamed Yoosuf berkata kesemua mereka yang berusia 19 hingga 38 tahun itu dan antaranya mempunyai pertalian darah, ditahan dalam serbuan di sebuah lokasi di Brinchang kira-kira pukul 11.40 malam Sabtu lepas.

“Kami menerima maklumat berkenaan kes pecah cermin kereta bahagian penumpang belakang kenderaan jenis Toyota Vellfire dan sebuah beg galas berisi wang tunai sebanyak RM260,000 telah dicuri, dan mendapati ia merupakan salah satu daripada tujuh kes tersebut.

“Hasil serbuan yang dijalankan oleh sepasukan polis Bahagian Siasatan Jenayah Ibu Pejabat Polis Daerah Cameron Highlands, telah berjaya membawa kepada penangkapan enam suspek dalam tempoh kurang dari satu jam kes itu,” katanya pada sidang media di sini hari ini.

Beliau berkata polis merampas beg hitam berisi wang tunai berkenaan, beg mengandungi peralatan pecah cermin serta anak kunci gari, empat paket plastik berisi serbuk dan ketulan kristal disyaki dadah jenis syabu dan sepaket plastik berisi ketulan dimampatkan daun kering disyaki dadah jenis ganja.

Ramli berkata turut dirampas dalam serbuan itu termasuklah pelbagai jenis barangan kemas, 10 buah telefon bimbit dan wang tunai berjumlah RM 3,843.

Beliau berkata hasil siasatan lanjut mendapati terdapat dua lagi rakan jenayah suspek yang masih bebas yang dikenali sebagai Muhammad Zaidi Zainal yang mempunyai 26 rekod jenayah lampau dan seorang lagi yang dikenali dengan nama panggilan Faiz.

“Mereka yang datang dari Sungai Petani, Kedah turut membawa anak kecil berumur lapan bulan sehingga 19 tahun, menginap di sebuah pusat penginapan terkemuka di sini sejak Khamis lepas,” katanya.

Menurutnya kes disiasat di bawah Seksyen 379 Kanun Keseksaan iaitu mencuri, Seksyen 427 Kanun Keseksaan kerana melakukan khianat dan Seksyen 39A (2) serta Seksyen 6 Akta Dadah Berbahaya 1952 kerana memiliki dadah.


Pengakuan sumpah laknat wanita libat bekas ADUN tidak ganggu siasatan

JOHOR BAHRU, 13 Feb – Tindakan seorang wanita yang membuat pengakuan sumpah laknat melibatkan dakwaan kes cabul oleh seorang bekas Anggota Dewan Undangan Negeri (ADUN) di Johor, tidak menganggu siasatan pihak polis.

“Tidak ada (ganggu siasatan)…itu adalah (dakwaan) peribadi dia. (Kes ini) kita akan terus siasat secara adil dan saksama,” katanya selepas Operasi Samseng Jalanan, di sini hari ini.

Beliau berkata demikian ketika diminta mengulas mengenai seorang wanita yang melakukan pengakuan sumpah laknat berhubung kes cabul melibatkan bekas ADUN berkenaan semalam.

Kamarul Zaman baru-baru ini berkata kertas siasatan berhubung kes gangguan seksual membabitkan bekas ADUN berkenaan terhadap seorang wanita, yang juga ahli sebuah parti politik telah dilengkapkan.

Kamarul Zaman turut menjelaskan bahawa seramai 11 individu telah memberikan keterangan membabitkan kes itu, termasuk bekas ADUN dan wanita tersebut.- BERNAMA


Hari Seniman Negara dirai setiap 22 Mac sempena tarikh kelahiran Allahyarham P. Ramlee

KUALA LUMPUR, 16 Mac – Sambutan Hari Seniman Negara akan diadakan pada setiap 22 Mac iaitu bersempena dengan tarikh kelahiran Allahyarham Tan Sri P. Ramlee, bagi memperingati jasa dan sumbangan seniman agung tanah air itu.

Menteri Komunikasi dan Multimedia Tan Sri Annuar Musa dalam kenyataan hari ini memaklumkan, signifikan perubahan tarikh sambutan Hari Seniman Negara itu adalah untuk mengangkat karya-karya seniman yang berjaya melahirkan ramai tokoh dan pakar industri kreatif itu, serta memperkenalkan Malaysia di mata dunia.

“Cadangan pertukaran tarikh daripada 29 Mei ke 22 Mac tersebut telah diteliti dan pandangan serta maklum balas daripada pelbagai persatuan, pertubuhan berkaitan telah diambil, dan seterusnya mendapat kelulusan Memorandum Jemaah Menteri yang diusulkan oleh Kementerian Komunikasi Dan Multimedia Malaysia (KKMM),” katanya.

Selain mengiktiraf kecemerlangan penggiat industri kreatif, Annuar berkata sambutan Hari Seniman Negara bertujuan, meningkatkan kesedaran dan penghargaan masyarakat terhadap peranan seni budaya dalam mewujudkan masyarakat Malaysia yang memiliki jati diri serta menghargai seni budaya negara tanpa mengira bangsa, khususnya ke arah penyatuan Keluarga Malaysia.

Ini bagi menghargai sumbangan dan peranan penggiat industri kreatif tanah air, dalam membangun negara menerusi aktiviti seni, kreatif dan budaya, serta usaha kerajaan memartabatkan industri kreatif ke tahap yang lebih cemerlang.


KKM pantau ancaman virus cacar monyet

KUALA LUMPUR, 22 Mei – Risiko virus cacar monyet tersebar ke Malaysia adalah rendah kecuali sekiranya terdapat sejarah bersentuhan dengan haiwan dijangkiti ataupun kontak langsung dengan pesakit wabak itu.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini memaklumkan kemungkinan transmisi jangkitan dari manusia ke manusia adalah terhad.

Beliau bagaimanapun berkata Kementerian Kesihatan (KKM) akan memantau perkembangan situasi virus itu melalui laporan dikeluarkan Pertubuhan Kesihatan Sedunia (WHO) dan melakukan pemantauan kes disyaki cacar monyet di Malaysia di semua pintu masuk antarabangsa.

Beliau juga menasihatkan pengembara ke kawasan yang terdapat kejadian cacar monyet di Afrika Tengah dan Afrika Barat serta negara yang sedang mengalami wabak penyakit itu agar mengambil langkah berwaspada.

“Mengekalkan kebersihan diri yang tinggi termasuk mencuci tangan dengan kerap selepas pergi ke tandas atau apabila tangan kotor. Mengelak sentuhan langsung dengan luka pada mereka yang dijangkiti sama ada manusia mahupun haiwan serta objek yang mungkin tercemar dengan cecair tubuh kes seperti pakaian kotor yang digunakan orang dijangkiti.

Bagi pengembara yang tiba di negara ini dari kawasan terdapat jangkitan wabak cacar monyet dan mengalami gejala penyakit itu dalam tempoh tiga minggu selepas meninggalkan kawasan tersebut, beliau menasihatkan supaya mereka segera mendapatkan rawatan di fasiliti kesihatan berhampiran.

“Maklumkan kepada doktor mengenai sejarah perjalanan tersebut. Elakkan daripada kontak langsung dengan individu lain dan lakukan pengasingan diri selama sekurang-kurangnya 21 hari bagi memastikan ruam makulopapular kering sepenuhnya,” katanya.

Beliau berkata cacar monyet ini disebabkan oleh jangkitan orthopoxviruses dan virus ini ditularkan kepada manusia melalui gigitan atau sentuhan langsung dengan darah binatang atau cecair badan dan luka haiwan yang dijangkiti.

Katanya virus ini juga boleh disebarkan melalui titisan sekresi pernafasan dan juga boleh menular melalui kontak langsung dengan cecair daripada ruam makulopapular di badan orang yang dijangkiti atau dengan objek yang tercemar virus, seperti tempat tidur atau pakaian.

Beliau juga berkata pada masa ini, Institut Penyelidikan Perubatan dan Makmal Kesihatan Awam Kebangsaan mempunyai kapasiti menjalankan ujian pengesanan virus penyebab cacar monyet dalam kalangan manusia.

“Makmal Kesihatan Awam Veterinar dan makmal Jabatan Perlindungan Hidupan Liar dan Taman Negara Semenanjung Malaysia (Perhilitan) juga mempunyai kemampuan untuk menjalankan pengujian mengesan orthopoxviruses dalam kalangan haiwan.

“KKM sentiasa bekerjasama rapat dengan Jabatan Perkhidmatan Kuarantin Dan Pemeriksaan Malaysia (MAQIS) dan Perhilitan bagi memantau kejadian cacar monyet dalam kalangan haiwan liar termasuk yang diimport dari Afrika dan Benua Eropah,” katanya.

Dalam pada itu, KKM menyeru orang ramai segera mendapatkan rawatan sekiranya mengalami gejala jangkitan penyakit itu supaya tindakan pengasingan dapat segera dilakukan serta pengesanan dan kuarantin kontak dilaksanakan bagi mengekang penularan cacar monyet.

“KKM akan memaklumkan situasi jangkitan cacar monyet dari semasa ke semasa,” kata Dr Noor Hisham selain menambah KKM menyediakan soalan lazim mengenai jangkitan penyakit itu yang boleh dimuat turun menerusi Facebook CPRC Kebangsaan.

Dilaporkan sehingga semalam, lebih 100 kes dikesan dijangkiti cacar monyet membabitkan beberapa negara di Benua Eropah, Benua Amerika dan Australia dan kebanyakan kes jangkitan virus itu tidak melaporkan sejarah perjalanan ke negara yang diketahui endemik penyakit itu. – BERNAMA


Maafkan Siti Sarah, halalkan makan minumnya’ – Shuib

KUALA LUMPUR 6 Ogos – Pelakon dan pelawak, Shuib Sepahtu atau nama sebenarnya Shahmira Muhamad meminta orang ramai agar mendoakan isterinya, Siti Sarah Raisudin yang kini sedang kritikal akibat COVID-19.

Dalam satu siaran langsung hari ini, Shuib memohon agar sesiapa sahaja agar memaafkan dan mengampunkan dosa isterinya yang juga penyanyi itu.

Dalam pada itu, Shuib dalam siaran langsung itu turut mengakui isterinya itu merupakan orang yang banyak berkorban sepanjang 10 tahun melayari hidup bersama.


Kerajaan masih kekalkan subsidi Haji untuk semua jemaah – Idris

KOTA BHARU, 16 April – Kerajaan masih mengekalkan subsidi haji seperti sebelum ini walaupun terdapat cadangan supaya ia diberi secara bersasar, kata Menteri di Jabatan Perdana Menteri (Hal Ehwal Agama) Datuk Idris Ahmad.

“Kita tidak letak nama subsidi, kita namakan bantuan haji. Ini bukan duit kerajaan sebaliknya subsidi itu diambil daripada keuntungan penyimpan (pendeposit),” katanya kepada pemberita selepas merasmikan Pusat Pembangunan Keluarga Mawaddah Kelantan (Mawaddah Centre) di sini hari ini.

Sebelum ini, media melaporkan terdapat pihak mencadangkan supaya melaksanakan pemberian subsidi secara bersasar dengan keutamaan kepada golongan B40 mengambil kira kos seorang jemaah muassasah dijangka meningkat hingga RM25,000 dan bayaran jemaah RM9,980 subsidi yang ditanggung Tabung Haji amat besar.

Mengulas lanjut, Idris berkata mengenai jumlah kos jemaah perlu membayarnya, ia akan diumumkan selepas mendapat kuota haji daripada kerajaan Arab Saudi.

“Insya-Allah, ia tidak membebankan jemaah dan pada masa sama, saya juga ada memohon untuk menambah bilangan kuota haji termasuk menghantar surat rayuan kepada kerajaan Arab Saudi,” katanya.

Dalam perkembangan lain, Idris berkata kerajaan menerusi Jabatan Kemajuan Islam Malaysia (Jakim) akan mengadakan kerjasama dengan semua exco bahagian kekeluargaan di seluruh negeri bagi menangani perceraian rumah tangga di negara ini.

“Memang kita menanganinya bukan sahaja secara mendidik malah menghalang perkara tidak diingini berlaku,” katanya ketika diminta mengulas mengenai laporan media berhubung masalah seksual yang berlaku dalam kalangan wanita antara punca kes perceraian tertinggi di Malaysia terutama di Kelantan dan Selangor.


COVID-19: Melaka nafi penggunaan katil ICU lebih 50 peratus

AYER KEROH 23 Feb – Melaka menafikan penggunaan katil unit rawatan rapi (ICU) membabitkan pesakit COVID-19 di negeri itu melebihi 50 peratus seperti yang dilaporkan media.

EXCO Kesihatan negeri Dr Muhamad Akmal Saleh berkata, setakat semalam (22 Feb) penggunaan katil ICU di Melaka adalah pada kadar 34.2 peratus.

Jelasnya, daripada 38 katil ICU yang diperuntukkan di tiga buah hospital Kementerian Kesihatan Malaysia (KKM), hanya 13 daripadanya diisi dengan pesakit COVID-19 kategori 4 dan 5.

“Jadi, tidak benar untuk mengatakan kapsiti penggunaan ICU di Melaka sudah melebihi 50 peratus seperti yang dilaporkan,” katanya dalam satu kenyataan, hari ini.

Mengulas lanjut, Muhamad Akmal berkata, secara keseluruhan kadar penggunaan katil pesakit COVID-19 (ICU dan bukan ICU) di hospital kerajaan adalah pada kadar 59.3 peratus iaitu membabitkan 144 pesakit daripada 243 katil yang disediakan.

Manakala di pusat kuarantin dan rawatan berisiko rendah (PKRC) pula, kadar penggunaan katil pada tahap 54.5 peratus membabitkan 572 pesakit daripada 1,049 katil yang disediakan.

Ketua Pengarah Kesihatan Tan Sri Dr Noor Hisham Abdullah berkata, Kelantan muncul negeri tertinggi dengan penggunaan katil ICU sebanyak 78 peratus diikuti Johor (69 peratus), Kuala Lumpur (62 peratus), Melaka (54 peratus), Perlis (45 peratus) dan Selangor (45 peratus).


Cuaca baik diramal sebelah pagi hari pengundian, Sabtu ini

Bagaimanapun, MetMalaysia meramalkan ribut petir dan hujan dijangka berlaku di kebanyakan negeri pada sebelah petang terutamanya melibatkan negeri-negeri di Pantai Timur iaitu Pahang, Terengganu dan Kelantan serta negeri-negeri di sebelah utara iaitu Perlis, Kedah, Pulau Pinang dan Perak.

Putrajaya dijangka cuaca baik pada sebelah pagi dan petang, manakala Labuan pula diramal mengalami ribut petir di beberapa tempat pada pagi dan petang.

Cuaca dijangka baik di Sarawak pada pagi Sabtu namun ribut petir diramal berlaku di satu dua tempat di kawasan pedalaman di negeri itu pada waktu petang, manakala Sabah dijangka mengalami ribut petir di satu dua tempat pada pagi dan petang.


Jangan berhenti di lorong kecemasan Jalan Temiang-Pantai – JPJ N. Sembilan

SEREMBAN, 4 Feb – Jabatan Pengangkutan Jalan (JPJ) Negeri Sembilan menasihati pengguna jalan raya supaya tidak memberhentikan kenderaan di lorong kecemasan lebuh raya Temiang-Pantai bagi tujuan bergambar dan berkumpul di lorong berkenaan.

Pengarahnya Hanif Yusabra Yusuf berkata tindakan memberhentikan kenderaan secara berkumpulan di lorong kecemasan adalah perbuatan tidak sepatutnya dilakukan oleh pengguna jalan raya kerana ia mengundang risiko tinggi berlakunya kemalangan di kawasan terbabit.

“Tindakan pemandu itu membahayakan keselamatan orang ramai dan tidak munasabah kerana ia boleh memberikan satu persepsi bahawa tempat itu adalah tempat pelancongan sedangkan kawasan terbabit adalah lebuh raya, perlu diingat jalan raya ini digunakan untuk kenderaan dan jentera bergerak.

“Apabila mereka berhenti secara berkumpulan atau beramai-ramai ia mengganggu kelancaran trafik. Pemandu lain akan bertemu kelompok kenderaan berhenti dan berkumpul di jalan raya akhirnya mengundang kemungkinan berlakunya kemalangan,” katanya kepada pemberita di sini.

Beliau berkata kepada mereka yang melakukan kesalahan ini boleh diambil tindakan mengikut Kaedah 53(1) Kaedah-kaedah lalu lintas Jalan 1959 yang menyatakan tiada kenderaan boleh diletak di mana-mana lorong kecemasan kecuali dalam kes kecemasan.

Beliau berkata jika disabit kesalahan, mereka boleh disiasat mengikut Seksyen 119(2) Akta Pengangkutan Jalan 1987 dan dikenakan didenda kepada pemandu tidak melebihi RM2,000 atau penjara tidak melebihi enam bulan.

Beberapa hari lepas, tular di media sosial berkaitan sekumpulan pemandu kenderaan berkumpul dan meletakkan kenderaan di lorong kecemasan kedua-dua arah di Jalan Temiang – Pantai untuk bergambar di jalan raya berkenaan.- BERNAMA


Bersatu hasrat sertai Muafakat Nasional – Zahid Hamidi

KUALA LUMPUR, 30 Julai – Presiden UMNO Datuk Seri Dr Ahmad Zahid Hamidi hari ini berkata Bersatu berhasrat untuk menyertai Muafakat Nasional (MN), sebuah gabungan UMNO dan PAS.

Perdana Menteri Tan Sri Muhyiddin Yassin, yang juga Presiden Bersatu, menyatakan hasrat tersebut dalam pertemuannya dengan Ahli Parlimen Barisan Nasional (BN) di Bangunan Parlimen tengah hari semalam, kata Ahmad Zahid.

“Saya akan menyerahkan kepada Jawatankuasa Induk MN untuk mempertimbangkan hasrat Bersatu sekiranya berkemampuan untuk memperkukuhkan lagi MN demi kepentingan rakyat dan negara,” katanya.

Di dalam kenyataan itu, Ahmad Zahid juga menyatakan UMNO membuat keputusan untuk tidak menyertai Perikatan Nasional (PN)  tetapi menyokong kerajaan PN berlandaskan sokongan Ahli Parlimen dan ADUN UMNO dan BN dalam pembentukan kerajaan pusat dan beberapa kerajaan negeri.

Bercakap kepada media di perkarangan Kompleks Mahkamah di sini, beliau berkata: “Ini (sidang media) bukan pengumuman untuk menarik diri daripada kerajaan PN. Keputusan saya di sini adalah untuk mengumumkan bahawa kita tidak akan menyertai pembentukan PN (secara rasmi)”.

Dalam pada itu, ketika ditanya adakah UMNO akan bertanding atas tiket MN memandangkan Dewan Undangan Negeri (DUN) Sabah telah dibubarkan, Ahmad Zahid berkata:

“Tidak wujud MN di Sabah setakat ini tetapi kita mempunyai BN dan UMNO Sabah yang mana UMNO Sabah telah diberikan kuasa autonomi maka sesuatu pertimbangan akan saya perbincangkan terutamanya dengan kepimpinan UMNO Sabah dan juga Tan Sri Musa Aman sendiri serta rakan-rakan lain yang memimpin parti politik di Sabah yang bersama-sama BN.” – BERNAMA


KKM umum SOP pengembara ulang alik minggu depan

TANGKAK, 10 Mac – Kementerian Kesihatan (KKM) akan mengumumkan prosedur operasi standard (SOP) untuk pengembara berulang alik seperti yang bekerja dan berniaga di luar negara selewat-lewatnya minggu depan, kata Menterinya Khairy Jamaluddin.

Bercakap kepada media selepas melawat Klinik Kesihatan Bukit Gambir di sini hari ini, beliau berkata KKM sedang memperhalusi SOP yang lebih praktikal seperti ujian RT-PCR atau RTK Antigen secara mingguan.

Khairy berkata bagi pengembara biasa, protokol ujian PCR sebelum berlepas dan RTK Antigen selepas ketibaan adalah biasa namun protokol sedemikian menyukarkan bagi individu yang berulang alik.

“Kalau kita nak mereka buat saringan seperti pengembara yang biasa ia tak masuk akal, katakan dia nak kerja ke Singapura tapi tinggal di Johor Bahru, tak kan dia nak buat PCR setiap hari jadi kita sedang memperhalusi SOP untuk pengembara berkala ni.

Mungkin dia akan buat saringan setiap minggu dan dia kena tunjuk bukti saringan dia, dalam seminggu tu, dia negatif. Dan macam biasalah dia ada gejala dia kena buat saringan, itu cadangan setakat ini, kita tengah fikir apa yang paling praktikal dan yang paling selamat dari segi kesihatan awam ini,” katanya.

Khairy berkata demikian sebagai mengulas kenyataan Pengerusi Majlis Pemulihan Negara (MPN) Tan Sri Muhyiddin Yassin yang mencadangkan individu yang berulang alik ke Singapura untuk bekerja tidak perlu menjalani kuarantin, namun perlu mematuhi SOP ditetapkan.


Polis tahan penyanyi lelaki terlibat kes keganasan rumah tangga

KUALA LUMPUR, 20 April – Seorang penyanyi lelaki ditahan polis kerana dikatakan memukul dan menyebabkan kecederaan terhadap bekas isterinya selepas berlaku perselisihan faham di Kota Damansara, semalam.

Ketua Polis Daerah Petaling Jaya ACP Mohd Mohamad Fakhrudin Abdul Hamid berkata suspek berusia 45 tahun itu ditahan di kediamannya hari ini susulan laporan yang dibuat oleh bekas isterinya yang berumur 27 tahun.

“Ketika kejadian kira-kira 2.30 petang, mangsa berada di kawasan parkir kediaman lelaki itu di Kota Damansara untuk mengambil anak lelaki daripada bekas suami sebelum berlaku perselisihan faham kerana wanita itu enggan bergambar bersama suspek.

“Suspek telah memarahi dan memukul badan pengadu sehingga menyebabkan wanita itu lebam dan sakit pada anggota badannya,” katanya dalam kenyataan hari ini.

Katanya hasil ujian air kencing suspek adalah negatif dan permohonan reman terhadapnya akan dibuat di mahkamah esok bagi membantu siasatan kes di bawah Seksyen 323 Kanun Keseksaan dan Seksyen 18 (A) Akta Keganasan Rumahtangga 2017.


1MDB: Fokus siasatan SPRM kenal pasti dan pemulangan dana terkait

PUTRAJAYA, 3 Mac – Fokus siasatan Suruhanjaya Pencegahan Rasuah Malaysia (SPRM) SPRM dalam kes berkaitan 1Malaysia Development Bhd (1MDB) yang melibatkan suami bekas Gabenor Bank Negara adalah untuk mengenal pasti serta mendapatkan semula dana terkait dengan kes 1MDB.

SPRM dalam satu kenyataan hari ini berkata pendedahan Pengerusi Goldman Sachs Group Inc Asia Tenggara Tim Leissner di Mahkamah Amerika Syarikat dalam kes berkaitan dana 1MDB yang melibatkan Datuk Dr Tawfiq Ayman, bukan sesuatu yang baharu.

SPRM berkata bekas Peguam Negara Tan Sri Tommy Thomas pada hujung 2018 telah menyelaraskan koordinasi siasatan antara SPRM dan Polis Diraja Malaysia (PDRM) berhubung dengan kes melibatkan Tawfiq itu.

Menerusi koordinasi itu, fokus SPRM adalah untuk mengenal pasti serta mendapatkan semula dana terkait dengan kes 1MDB termasuk sejumlah USD15.4 juta, yang melibatkan akaun Cutting Edge Industries Ltd milik Tawfiq.

Menerusi koordinasi berkenaan Pejabat Peguam Negara telah mengarahkan PDRM untuk menumpukan kepada aspek kesalahan jenayah berhubung penerimaan wang itu ke dalam akaun milik Tawfiq di Singapura, dan siasatan masih berjalan sehingga kini, kata SPRM.

Menurutnya penyelarasan itu untuk mengelak pertindihan dalam siasatan melibatkan pengumpulan bukti-bukti dan keterangan mereka yang terlibat, serta sebagai kemudahan untuk berurusan dengan pihak Singapura yang memberi keutamaan kepada satu agensi penguat kuasa yang menjalankan siasatan kesalahan jenayah.

“Sehubungan itu, tidak timbul isu kegagalan mana-mana agensi penguat kuasa untuk mengesan, menyiasat dan mendakwa apa-apa kesalahan dalam transaksi kewangan berkenaan seperti yang dibangkitkan oleh segelintir pihak,” kata SPRM.

Pada Selasa lepas (1 Mac), Ketua Pesuruhjaya SPRM Tan Sri Azam Baki berkata Tawfiq kini disiasat oleh PDRM dan SPRM hanya diberi tanggungjawab untuk mendapatkan semula dana 1MDB dari Singapura.

Media melaporkan Leissner semasa prosiding perbicaraan yang dikaitkan dengan 1MDB di New York mendakwa suami bekas Gabenor Bank Negara menerima rasuah. Namun, Tawfiq dalam kenyataan melalui firma guaman Tetuan Jagjit, Ariff & Co menegaskan beliau tidak pernah menerima rasuah sepanjang hidup malah tidak mengenali Leissner.- BERNAMA


MBMB luluskan 2,512 tapak gerai bazar Aidilfitri dan pasar Ramadan

AYER KEROH 17 Mac – Majlis Bandaraya Melaka Bersejarah (MBMB) meluluskan permohonan 2,512 tapak bagi keseluruhan gerai pasar Ramadan dan bazar Aidilfitri di bawah kawasan pentadbirannya.

Katanya, mengikut pecahan sebanyak 1,191 tapak bagi bazar Aidilfitri dan 1,321 bagi pasar Ramadan yang akan beroperasi bermula pada 3 April sehingga 3 Mei depan.

Zainal berkata, bagi bazar Aidilfitri, dijalankan di bawah sembilan Dewan Undangan Negeri (DUN) dengan penetapan waktu operasi dari jam 5 petang hingga 12 malam.

Sementara itu katanya,  pasar Ramadan dijalankan di bawah 13 DUN dengan penetapan waktu operasi dari jam 3 petang hingga 8 malam sahaja.

“Antara SOP yang ditetapkan adalah tempat beratur dan jarak gerai dengan gerai adalah satu meter dan pengunjung digalakkan berurusan secara ‘cashless’ dan kesemua laluan adalah jalan sehala di mana pintu masuk dan keluar adalah berbeza.

“Kesemua konsep jualan hendaklah secara bungkus (take away) sahaja dan perlu mematuhi SOP asas dengan mengimbas  MySejahtera, peniaga sediakan buku log serta cecair pencuci disinfeksi.

Untuk rekod, bazar Aidilfitri di Jalan Utama Taman Seri Telok Mas adalah yang terbesar di negeri ini dengan 370 tapak gerai diluluskan MBMB, diikuti di Jalan Klebang Utama 2 dengan 190 tapak dan 147 tapak di Jalan Hang Tuah.

Bagi lokasi pasar Ramadan, sebanyak 150 tapak di hadapan Sekolah Telok Mas mencatatkan sambutan tertinggi diluluskan diikuti 125 tapak di Jalan Peringgit dan 100 tapak masing-masing di Taman Cempaka, Taman Semabok Perdana dan Taman Rambai Jaya.

Secara keseluruhan bazar Aidilfitri yang diluluskan membabitkan Dataran Pahlawan (30 tapak), Uptown Pahlawan Walk (97), Pahlawan Street (70), Tempat letak kereta Pasaraya Lotus (57), Melaka Sentral (70), Pantai Puteri (50), Tapak Pasar Malam Duyong (30), Bandar Baru Sungai Udang (60) dan Simpang Paya Dalam ke Tambak Paya (20).

Manakala bagi pasar Ramadan yang diluluskan membabitkan di Mukim Pernu (10 tapak), Bahu Jalan Taman Cheng Perdana (80), Kampung Lapan (60), KM 10, Tanjung Kling (50), Berhampiran Balai Raya Balik Buluh, Klebang (80), Taman Perawan Bukit Rambai (15), Plaza Tun Mamat hadapan Plaza Hang Tuah (65), Taman Terendak Permai (80), Paya Dalam (21), Tapak Pasar Malam Paya Ikan (70), Tapak Pasar Malam Duyong (50), Taman Rambai Utama (45) dan Paya Rumput (20).


Penggiat pelancongan harap diberi minimum 1 dos vaksin sebelum September

Presiden Persatuan Pelancongan Melaka (MTA), Madelina Kuah berkata, pihaknya berharap suntikan vaksin dapat diutamakan pemain industri terbabit khususnya buat individu berusia 18 tahun ke atas.

Jelasnya, setakat ini sekitar 58 peratus sahaja individu daripada tujuh persatuan pemain industri pelancongan Melaka kebanyakannya berusia 60 tahun ke bawah telah divaksin menerusi program bersasar.

“Biarpun kita lihat pengagihan vaksin agak cepat kali ini, diharap pemain industri pelancongan diutamakan dulu dengan sekurang-kurangnya menerima dos suntikan pertama.

“Apapun, terima kasih atas inisiatif dicadangkan kerajaan negeri bagi memperluaskan suntikan vaksin dan berharap agar ia dipercepatkan dengan penambahan kuota dan perlu bergerak dalam tujuh hari seminggu,” katanya kepada Melaka Hari Ini (MHI).

Beliau berkata, peluasan suntikan itu membolehkan pihaknya bersedia sebelum dibenar beroperasi kelak sekali gus mencapai imuniti kelompok untuk penggiat pelancongan Melaka.

“Kami hanya menunggu kata putus kerajaan dan berharap pembukaan sempadan dan kebenaran merentas negeri dibenarkan buat individu yang lengkap menerima dua dos vaksin.

Semalam, MHI melaporkan,kerajaan negeri bercadang mewujudkan program vaksinasi khas untuk sektor pelancongan sebagai persiapan awal apabila sektor itu dibenarkan beroperasi semula.

Ketua Menteri Melaka, Datuk Seri Utama Sulaiman Md Ali dilapor berkata, cadangan untuk melaksanakan vaksinasi dalam kalangan pemain industri sudah dirancang berikutan Melaka merupakan negeri pelancongan.


Agong, Permaisuri ucap takziah kepada keluarga Tun Abang Muhammad Salahuddin

KUALA LUMPUR, 29 Jan – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan takziah kepada seluruh keluarga bekas Yang Dipertua Negeri Sarawak Tun Abang Muhammad Salahuddin Abang Barieng yang meninggal dunia malam tadi.

Menerusi catatan di Facebook Istana Negara, Seri Paduka berdua menzahirkan rasa sedih dengan pemergian itu dan menzahirkan harapan agar seluruh keluarga Allahyarham sabar serta tabah menghadapi dugaan serta suasana sedih dan pilu ini.

Al-Sultan Abdullah dan Tunku Azizah amat menghargai dan menyanjung tinggi khidmat bakti, jasa serta pengorbanan Allahyarham kepada Negeri Sarawak serta negara.

Abang Muhammad Salahuddin, 100, yang merupakan individu pertama berkhidmat sebagai Yang Dipertua Negeri sebanyak dua kali, meninggal dunia pada 11.47 malam tadi di Pusat Perubatan Normah di Kuching, Sarawak akibat sakit tua.

Lahir pada 27 Ogos 1921, beliau menjadi Yang Dipertua Negeri Sarawak dari 1977 hingga 1981 dan dilantik semula memegang jawatan itu pada 2001 hingga 2014. – BERNAMA


MOSTI tumpu pembangunan ekosistem EV melalui Emerge

PUTRAJAYA, 15 Jan (Bernama) — Kementerian Sains, Teknologi, dan Inovasi (MOSTI) akan memberi tumpuan kepada pembangunan dan pengkomersialan ekosistem teknologi kenderaan elektrik (EV) tempatan bersama syarikat pemula dan industri kecil sederhana (IKS), kata Menterinya Datuk Seri Dr Adham Baba.

Beliau berkata ia akan dilaksanakan menerusi program Enabling Mobility Electrification for Green Technology (Emerge) diterajui NanoMalaysia Bhd, yang antara lain bagi meletakkan Malaysia sebagai pengeluar teknologi EV.

Dr Adham berkata MOSTI dan NanoMalaysia telah mengadakan beberapa sesi libat urus bersama pemain industri EV untuk berkongsi pengetahuan serta kepakaran dalam usaha memperkasakan sektor teknologi tenaga lestari itu.

Sebagai tanda sokongan terhadap industri EV, katanya beliau juga akan menggunakan skuter elektrik Eclimo ES-11 sebagai medium perjalanan jarak dekat di sekitar Putrajaya.

Skuter elektrik dikuasakan dengan bateri berstruktur nano yang memberi manfaat kepada alam sekitar itu, dibangunkan bersama MOSTI, NanoMalaysia serta Eclimo Sdn Bhd dan diserahkan kepada beliau semalam.

Sementara Dr Adham berkata MOSTI telah mengenal pasti sistem penyimpanan tenaga boleh diperbaharui yang mesra alam sekitar serta mampu mengurangkan penggunaan bahan api.

Katanya ia dicapai menerusi program Inisiatif Teknologi Penyimpanan Tenaga NanoMalaysia (NESTI) iaitu platform perintis peringkat kebangsaan bagi membangun dan mengkomersialkan sistem penyimpanan tenaga untuk mobiliti elektrik, kegunaan dalam sektor domestik dan industri serta penyelesaian mudah alih.


Keputusan wajibkan penjawat awam ambil vaksin sah mengikut syarak- Pakar syariah

Ketua Penolong Mufti (Penyelidikan), Pejabat Mufti Wilayah Persekutuan Dr Syed Shahridzan Syed Mohamed berkata berdasarkan Siasah Syar’iyah, apabila kerajaan telah mewajibkan penjawat awam divaksinasi maka kelompok yang enggan patuh boleh dikenakan tindakan tatatertib kerana ingkar arahan berkaitan kepentingan umum serta tidak bertentangan dengan syariat.

“Agama Islam melalui bidang Siasah Syar’iyah memberikan hak mutlak kepada pemerintah (kerajaan yang mentadbir) untuk mengeluarkan arahan tertentu dalam menguruskan keadaan darurat seperti penularan COVID-19.

“Tindakan tatatertib boleh dikategorikan sebagai hukuman ringan yang boleh dikenakan oleh kerajaan menurut Siasah Syar’iyah,” katanya ketika dihubungi Bernama baru-baru ini.

Syed Shahridzan berkata vaksinasi adalah demi kepentingan umum dan bukan individu serta memerlukan kerjasama orang ramai untuk menjayakannya kerana sudah terbukti secara saintifik bahawa individu yang tidak divaksin boleh menyebabkan orang lain lebih mudah dijangkiti COVID-19.

“Kerajaan boleh mewajibkan pengambilan vaksin COVID-19 ke atas penjawat awam atas dasar maslahat (kepentingan). Berdasarkan kelebihan yang diperuntukkan oleh Siasah Syar’iyah kepada pemerintah (kerajaan), ia boleh mewajibkan pengambilan vaksin COVID-19 ke atas semua rakyat di negara ini,” katanya.

Menurut Syed Shahridzan, ini berpandukan kaedah fekah lain yang menyatakan, ‘tasarruful Imami ‘ala al-ra‘iyyati manutun bil maslahati’ (keputusan kerajaan untuk rakyat dilaksanakan demi kepentingan mereka).

Beliau berkata majoriti umat Islam di negara ini bermazhab Ahli Sunnah Wal Jamaah yang mewajibkan taat kepada arahan pemerintah dalam perkara berhubung kepentingan umum dan tidak bertentangan dengan syariah.

Pada 30 September, Jabatan Perkhidmatan Awam (JPA) dalam kenyataannya memaklumkan semua pegawai perkhidmatan awam Persekutuan diwajibkan mengambil vaksin COVID-19 dan mereka dikehendaki untuk segera melengkapkan vaksinasi sebelum 1 November 2021.

Menurut JPA, hampir 98 peratus pegawai telah mengambil vaksin manakala kelompok yang masih belum mendaftar adalah kecil iaitu hanya 1.6 peratus melibatkan 16,902 orang.


Azalina dilantik Penasihat Khas PM

KUALA LUMPUR 2 Okt. – Bekas Timbalan Speaker Dewan Rakyat Datuk Seri Azalina Othman Said dilantik sebagai Penasihat Khas (Undang-undang dan Hak Asasi) kepada Perdana Menteri.

“Terima Kasih YAB Datuk Seri Sri Ismail Sabri bin Yaakob atas kepercayaan. Insya-Allah dengan kudrat yang ada saya akan lakukan yang terbaik demi negara,” katanya.


Alibaba.com bantu PKS tempatan pulih melalui sidang dalam talian

KUALA LUMPUR 14 Mei — Alibaba.com, platform perniagaan ke perniagaan (B2B) yang terkemuka untuk perdagangan global akan menganjurkan sidang kemuncak dalam talian yang pertama selama satu setengah jam bagi membantu perusahaan kecil dan sederhana (PKS) Malaysia mengharungi tempoh pemulihan selepas COVID-19, pada 2 petang, 21 Mei ini.

Alibaba.com dalam satu kenyataan berkata webinar itu bertujuan untuk memberi bimbingan, pandangan dan ilham kepada PKS Malaysia agar berkembang dalam perkara norma baharu, ia akan menampilkan penceramah dari Perbadanan Pembangunan Perdagangan Luar Malaysia (Matrade), Alibaba.com dan PKS-PKS yang berjaya.

Bertemakan “Go Export 2020: Alibaba.com Malaysia Online Seller Summit”, akan dimulakan dengan ucapan dasar oleh pengarah transformasi dan perdagangan digital Matrade, Noraslan Hadi Abdul Kadir, beliau akan menyentuh mengenai landskap e-dagang dan sokongan yang disediakan untuk perniagaan.

Ketua Alibaba.com Asia Pasifik, Stephen Kuo kemudiannya akan memperkenalkan usaha yang dibuat oleh platform itu bagi menyokong firma-firma menangani tempoh ketidaktentuan ekonomi, berkongsi gambaran pasaran e-dagang global, visi serta tingkah laku pembeli dan trend.

“Syukurlah, perniagaan Malaysia agak unik dan mampu pulih secepat mungkin dengan memanfaatkan peluang merentasi sempadan memandangkan infrastruktur yang mantap yang terdapat di sini, termasuk hab platform perdagangan dunia elektronik yang pertama di luar negara,” katanya.